Vaahaka: hinithunvumuge fahathugai - vNews.mv\nވާހަކަ: ހިނިތުންވުމުގެ ފަހަތުގައި\nޒަމްޢަތު އަޙްމަދު ވަޙީދު 21 May 2020, 00:16\n''ކީކޭ....ޕްރެގްއޭ...''އޮފީހުގައި ކުރަން އިން މަސައްކަތް ހުއްޓާލުމަށްފަހު ކަމްލާ އޮފީހުން ބޭރަށް ނުކުތެވެ.\n''އާނ..މިހާރު ތްރީ މަތްސްވެއްޖެ.'' އޭނާގެ އަޑު މަޑުމައިތިރިވެފައިވާކަން އިހުސާސްކުރެވުނެވެ.\n''އެ ކިހިނެއްވީ ކަމެއް....''ކަމްލާ ހުރީ ބުނާނެ އެއްޗެއް ނޭންގިފައެވެ.\nއެކޮޅުން އެއްވެސް ޖަވާބެއް ނައެވެ.\n''އެކަމަކު ބުނީމެއްނު ޑިވޯސްއޭ....''ކަމްލާގެ ހާސްކަން ދިޔައީ އިތުރުވަމުންނެވެ.\n''އާނނ..ޑިވޯސްވިޔަސް ޕްރެގް ވެދާނުން..؟'' ޒާޖިލްގެ ޖަވާބު ކުރެވެ.\n''އަނ..ތިތެދެއް...''ކަމްލާ މަޑުމޮޅިކަމާއި އެކު އެކަން ތެދުކުރިއެވެ.\n''މިލްނާ ބުނީމަ މަށަށްވެސް އެނގުނީ....''ޒާޖިލް ވާހަކަ ދައްކަން ފެށިއެވެ.\nނަމަވެސް ކަމްލާއަށް އެ އަޑު އަހަން އެހާ ފަސޭހައެއް ނުވިއެވެ.\n''ދެން.. އޭނަ އާއި މެރީކުރަންތަ ތި ނިންމީ؟..''ކަމްލާ ވަގުތުން ސުވާލުކޮށްލިއެވެ.\n''ނޫން.....ނޫން..ނޫން.....މަ ނޫޅެން އޭނައާއި އިންނާކަށް. އެއީ ވަރަށް ގޮތެއް ނެތް އަންހެނެއް...އޭނަ ވިހޭމަ މަ މި ނިންމަނީ ދަރިފުޅު ނަގަން....ކަމް އަހަރެންގެ ދަރިފުޅު ބަލާދޭނަންތަ؟...''\nޒާޖިލްގެ ބޭނުމަކީ އޭނާގެ ދަރި ކަމްލާއާއި ހަވާލުކުރުންބާވައެވެ. އޭނާ އެހެން ހަދާފާނެ ބާވައެވެ. ކަމްލާގެ ލޯބި ޓެސްޓްކޮށްލުމަށް ޒާޖިލްއަށް މިއީ ރަނުގެ ފުރުސަތެކެވެ.\n''އަހަރެން؟....އަހަރެން ކީއްކުރަން މީހެއްގެ ދަރިއެއް ބަލަންވީ؟....''ކަމްލާގެ ހިތަށް އެވަގުތު އެރި ޖުމްލަ ވަގުތުން ބޭރުކޮށްލިއެވެ.\n''އެއީ މީހެއްގެ ދަރިއެއް ނޫނޭ..މަގޭ ދަރިއެއް އެއީ....ކަމް ބަލާދޭނަންދޯ؟.. އަހަންނަށް އެނގޭ ކަމް އަހަރެންގެ ދަރިފުޅުބަލާދޭނެކަން....''ޒާޖިލް ވަރަށް ޔަޤީންކަމާއިއެކު ކަމްލާގެ ޖަވާބަކަށް އިންތިޒާރުކުރަމުންދިޔައެވެ.\n''ނޫން.........އަހަރެން ކިތަންމެ ލޯބިވިޔަސް، އެހެންމީހެއްގެ ދަރިއެއް އަހަންނަކަށް ނުބެލޭނެ...އެނގެއެއްނު....ދޮންމަންމަ ކިޔައިފިއްޔާ އެމީހަކު ކިތަންމެ ރަގަޅަކަށް ކަންތައްތަކެއް ކުރިޔަސް އެ ނަން ހަމަ އެ ގޮތުގައި އޮންނާނެ..ކުރާ ރަގަޅުކަމެއް ނޯންނަތާނގަ އަބަދުވެސް ބަދު ބަސްތައް ރައްދުވާނީ...''ކަމްލާ ހަޤީޤަތް ހާމަކުރިއެވެ.\nނޭންގި ނަމަވެސް އެދެމެދުގައި މިހާރު ފުޅާ އުސްފާރެއް ލެވިއްޖެއެވެ. ކަމްލާގެ ހިތުގައި ޒާޖިލްއަށް ދެވިފައިވާ މަޤާމަށް ގުޑުން އަރައިފިއެވެ.\n''އާނ..މިހާރު އަހަންނަށް އެނގިއްޖެ ކަމް ކިހާވަރަކަށް އަހަރެން ދެކެ ލޯބިވާކަން...އަހަރެންގެ ދަރިފުޅު ނުބަލާނަމޭ ތިބުނަނީ ކުރިމަތީގަ....''ވަރަށް ހުށިޔާރުކަމާއިއެކު ޒާޖިލް ކަމްލާއަށް ރައްދުދިނެވެ.\n''އަހަރެން ނުބުނަން ނުބަލާނަމެކޭ..އެކަމަކު މިބުނީ ހަޤީޤަތް އޮންނަ ގޮތް...އެހެން ނޫނަސް ޒާޖިލްގެ ދަރިއަކީ އަހަރެންގެވެސް ދަރިއެއްނު......''ހިތުގައި ޖެހިފައިވާ ހާލު ކަމްލާ އެކަން ފޮރުވަން މަސައްކަތްކުރިއެވެ.\nމިހުރިހާ ދުވަސްވަންދެން ކަމްލާ އިންތިޒާރުކުރީ ޒާޖިލްއާއި އޭނާގެ އުފާވެރި ހަޔާތަށް ކުޑަކުޑަ ލޯބި ލޯބި ޒާޖިލްއެއް ގެންނާށެވެ. އެ އުންމީދުތަކުގައި ކުލަ ނުޖެހިވަނިކޮށް އެހެން ދިމާލަކުން އެވަނީ އެއަށް ވުރެ މާރީތި ކުލަތަކެއް ޖެހިފައެވެ.\nދެން ކަމްލާއަށް އެކަމުން ކުރެވޭނީ ކޮންކަމެއް ހެއްޔެވެ.\n''ދެން ޑެޑީ ހުންނާނީ ވަރަށް އުފަލުން ދޯ؟...''ކަމްލާ ސަމާސާކޮށްލިއެވެ. އެކަމާ ދެރަވެ ހަސަދަވެރިވާކަން ހާމަނުކުރުމަށްޓަކައެވެ.\n''އޭ....ކޮން ޑެޑީއެއް....ކަމްވެސް ހޯދަންވީނުން ކިޑެއް...އޭރުން މަންމީ ކިޔާނުން؟...''އެންމެ ފަހުން ޒާޖިލް އެހެންވެސް ބުނެފިއެވެ.\nއޭނާއަށް ކަމްލާގެ ހިތް ފަޅާފައި ދައްކަންވީހެއްޔެވެ. އެ ހިތުގެ ކޮންމެ ނާރެއްގައި ލިޔެވިފައިވަނީ ކޮން ނަމެއްކަން އޭރުން ޒާޖިލްއަށް އެނގޭނެއެވެ. އެކަން ކަމްލާއަށް މިވަގުތުވެސް ކުރެވޭނެނަމަ ކުރީހެވެ.\nކަމްލާ ހުއްޓިލައިގެން ހުރީ މީހުން ވަދެ ނުކުންނަމުންދާ ތަނަކަށް ވާތީ، ބާރަށް ހަޅޭއްލެވޭކަށްވެސް ނެތެވެ. އުދާސްތައް ބޭރުކުރާނެ އިތުރުގޮތެއްވެސް ނެތެވެ.\nކަމްލާ ވަރަށް ހިތްވަރުކޮށްފައި ޒާޖިލްއާއި ސަމާސަކުރިއެވެ.\nޒާޖިލްވެސް ހުރީ ވަރަށް އުފަލުންކަން އޭނާގެ ވަހަކަތަކުން ކަމްލާއަށް އެނގުނެވެ.\nކޮންމެ ކަމެއްގައިވެސް ކަމްލާއަށް ލިބެމުންދަނީ ހިތްދަތިކަމެވެ. ދިރިއުޅުމަށް ކުރާ ކޮންމެ އުންމީދެއް ފުނޑުފުނޑުވަނީ ހަމަ ބަލަބަލާ ހުއްޓައެވެ.\nޖާޒިލްގެ ކޯލްތައް މަޑުމަޑުން އިތުރުވާން ފެށިއެވެ.\nއޭނާގެ ދަރިފުޅާއި ބެހޭގޮތުން ކުރަމުންދާ ފޮނި އުންމީދުތަކުގެ ވާހަކަ ކެނޑިނޭޅި ދައްކަމުންދިޔައެވެ.\n''އަސްލު ޖާޒިލް ވަރަށް ލޯބިވޭ ދޯ މިލްނާ ދެކެ'' ކެތް ނުކުރެވިގެން ކަމްލާ އަހާލިއެވެ.\nއަދި ލޯގަނޑުކުރިމަތީ އިށީނެވެ.\n''ނޫން..ނޫން..ނޫން''އެއީ ޒާޖިލް ކަމަކާ ހިތްހަމަ ނުޖެހިއްޖެ ނަމަ ބުނާ ގޮތެވެ. އެ ދިގު ރާގުގައި ކުރު ލަފްޒުތަކެއް ބޭރުކޮށްލަނީ ކަމްލާއަށް އޮޅުވާލުމުގެ ބޭނުމުގައި ބާވައެވެ.\n''ކަމް އަށް އިނގޭނެ ނުބުންޏަސް...އަހަރެން ކަމް ދެކެ ވާ ލޯބި....''އެއީ އެފަދަ ދަނޑިވަޅެއްގައި ބުނަން ޒާޖިލްއަށް ފެނުނު އެންމެ މޮޅު ބަސްތަކެވެ.\n'' އެއީ އަދި އެހެންކަމެއްނު...އެކަމަކު ކިޑް ތި ލިބެނީ އެހެން މީހަކަށްނު؟..''ކަމްލާގެ ހިތް މަޑު ކަފަކޮޅަކަށް ބަދަލުވި ކަހަލައެވެ. ޒާޖިލްގެ އަނގައިން އެފަދަ އިބާރާތެއް އަޑުއިވިއްޖެ ނަމަ އަބަދުވެސް ކަމްލާ، އައިސްފަ ހުންނަ ރުޅި، ނުވަތަ ވެފައި ހުންނަ ދެރަ ފިލައިގެން ދެއެވެ.\n''ކީއްވެ މި ހުރިހާ ދުވަހު ކިޑެއް ނުހޯދާ ތި ހުންނަނީ؟؟'' ޖާޒިލްކޮށްލީ ސުވާލެކެވެ.\n''އެކަން އިނގޭނެ ޖާޒިލް އާ މެރީ ކުރެވުނީމަ...'' ކަމްލާ ދިނީ ކުރު ޖަވާބެކެވެ.\n''މި ބުނީ މިހާރު ގާތްގަނޑަކަށް ހަތްވަރަކަށް އަހަރު ވެދާނެ ދޯ މެރީކޮށްގެން އުޅޭތާ...ކީއްވެތަ؟....'' އަނެއްކާވެސް ރާގުލާފައި ޒާޖިލް ސުވާލުކޮށްލީ އޭގެ އެދެވޭ ޖަވާބު ކަމްލާގެ ފަރާތުން ނައީމައެވެ.\n''އަހަރެން ހުރީ ޒާލް އަށް ލިބޭ ފުރަތަމަ ދަރިފުޅުގެ މަންމައަށް ވާން.......''ކަމްލާ ލޯގަނޑަށް ބަލާލިއެވެ.\nއަނެއްކާވެސް މަނާ ނުވާ ކަރުނަތަކެއް ކަމްލާގެ ލޮލުގެ ތެރޭ ދައުރުވެގަތެވެ.\n''ތިދެން.....''ގަބޫލުނުކުރެވޭ ގޮތަކަށް ޒާޖިލް ބުނެލިއެވެ.\n''އެކަމަކު ނެތްތާ ދޯ ދެން އިތުރު ޗޮއިސް އެއް.....''ޒާޖިލްގެ ވާހަކަ ނުނިމެނީސް ކަމްލާ ބުނެލިއެވެ.\nއޭރު ކަމްލާއަށް ވަނީ ހަމަ ރަގަޅަށްވެސް ރޮވިފައެވެ.\n''ނޫނޭ....ކަމް...އަހަރެން ބުނީމެއްނު...އަބަދުވެސް ކަމް ދެކެ ވަރަށް ލޯބިވޭ...އަދިވެސް ވަގުތު އެބަ އޮތެއްނު؟..'' ޖާޒިލް ވާހަކަ ދެއްކިއެވެ.\nއެވާހަކަތަކުގައި އެއްވެސް ކުލައެއް، މާނައެއް ނެތްފަދައެވެ. ކަމްލާއަށް އެވާހަކަތައް އެއްވެސް ވަރަކަށް ޤަބޫލެއް ނުކުރެވެއެވެ. ބައެއް ފަހަރު ކަމްލާގެ ހިތައް އަރައެވެ. ޒާޖިލް އޭނާއާއި ވާހަކަދައްކަނީ އޭނަ ޒާޖިލް އާއި ހެދި އެހާވަރުން އުޅޭތީއެވެ.\nމޫނު ބަލާ ލޯގަނޑުކައިރީ އިށީންދެ އިނދެ މިއަދު ކަމްލާ ބޭނުންވާ ވަރަށް ރުޔެވެ. އެއްވެސް ކަމެއްގެ ހައްލަކީ ރުއިން ނޫންކަން އެނގޭ ހާލުވެސް، އެދެލޯ އަބަދުވެސް ހުންނަނީ ތެމިފައެވެ.\nއެކަމަށް ބާރު ނުފޯރުވޭ ފަދައެވެ.\nއެގެއަށްދާން ކަމްލާގެ ހިތް ކިތަންމެ ވަރަކަށްވެސް އެދެއެވެ. ނަމަވެސް މިލްނާގެ މޫނު ފެނިދާނެތީ ކަމްލާ ކަންބޮޑުވެއެވެ. ހިތައް އަރައެވެ. މިލްނާ ކަމްލާއަށް ވަރަށް މަލާމާތްކުރާނެއެވެ. ހީނ ހީފައި މީހުން ކައިރީ ކަމްލާ އުޅެނީ މޮޔަވެގެންނޭވެސް ބުނާނެއެވެ.\nއެފަދަ ވަގުތެއްގައި ކަމްލާ ކަންތައް ކުރާނީ ކިހިނެއް ހެއްޔެވެ.\nކަމްލާއަށް އޭނާގެ ދަރިފުޅު ދައްކާނެހެއްޔެވެ.\nކުއްލިއަކަށް އެ ހުރިހާ ހަނދާންތަކެއް އެއްފަހަރާ ގެއްލުނުހެން ކަމްލާއަށް ހީވިއެވެ.\n''ރޮނީތަ؟''ފުރަތަމަ ފަހަރާ ޒާޖިލް ހަތަރުކަޅި ހަމަކޮށްގެން ހުރެ ސުވާލުކުރިއެވެ. ހީވިއެވެ. ވޭތުވެދިޔަ މާޒީ ޒާޖިލްއަށްވެސް ފެނުނީއެވެ. އެ ސަފްހާތަކުގައިވީ ކުލަތައް ޒާޖިލްއަށްވެސް ފެނުނީއެވެ.\nޖެހެމުންދިޔަ ފިނި ރޯޅިއާއި އެކު މުޅިތަނަށް އެއްވަސްވެފައިވާ މާމެލާމެލީގެ ވަސް ކަމްލާއާއި ޒާޖިލްގެ ވަށައިގެން އެނބުރޭ ފަދައެވެ. އެވަހަށް އެކި ކުލަ ކުލައިގެ މާތައް އުދުހެމުން ނަށަމުންދިޔަތަން އެދެމީހުންނަށް ފެނުނެވެ.\nޒާޖިލްގެ ސުވާލަށް ކަމްލާ ޖަވާބުދޭކަށް އެއްގޮތަށްވެސް ބޭނުމެއް ނުވެއެވެ. ލިބިފައިވާ ހިތާމަތަކާއި ލިބެމުންދާ ހިތާމަތަކަކީވެސް ޒާޖިލްގެ ފަރާތުން ލިބިފައިވާ އަދި ލިބެމުންދާ ހިތާމަތަކެކެވެ.\n''އަހަރެން މި އުޅެނީ ޗުއްޓީއެއްގައި އައިސް..ދިރިއުޅެނީ ލަންކާގަ..''މިފަހަރުވެސް ވާހަކަދެއްކީ ޒާޖިލްއެވެ. ކަމްލާގެ ޖަވާބު ނައީމައެވެ.\nކަމްލާގެ ފަރާތުން އެއްވެސް ޖަވާބެއް އިވެން އޭނާ ބޭނުން ނުވާހެންވެސް ބައެއް ފަހަރު ހީވެއެވެ.\nކަމްލާގެ ލޮލުން ކަރުނަތައް ވިދަންފެށިއެވެ.\n''އަހަންނަށް އެނގޭ ކަމްލާ ދެރަވާނެކަން.....''ފުންނޭވާ އެއް ބޭރުކޮށްލަމުން އެ ޒުވާނާ ކަމްލާގެ ދެލޮލަށް ބަލާލިއެވެ.\n''ދެކުނިންތަ އަހަރެންގެ ދަރިފުޅު'' އަނެއްކާވެސް އޭނާ ކޮށްލީ ސުވާލެވެ.\nހަމައެއާއި އެކު ވޮލެޓްނަގާ ކުޑަކުޑަ ފިރިހެން ކުއްޖެއްގެފޮޓޯ ދައްކާލިއެވެ.\nއެއީ އެ ޒުވާނާގެ ހުރި ހަމައެކަނި ދަރިފުޅެވެ. އެއީ ހަމަ އެކުޑަކުޑަ ފުށްގަނޑެވެ. އެތައް ދުވަހެއް ވަންދެން ދެކިލާ ހިތުން ކަމްލާގެ ކެތް މަދުވެފައިވާ ލޯބި ކުއްޖާއެވެ.\n''ދެކުނިންދޯ...''އަނެއްކާވެސް އެ ޒުވާނާ އަހާލިއެވެ.\nކަމްލާގެ ލޮލުން ވިދަމުންދިޔަ ކަރުނަތިކި ލޮލުގެ ތެރެއިން މަޑުމަޑުން ފައިބައިގަތެވެ. އެ ކަރުނަ ތަކުގައި ފޮރުވިފައިވާ މާޒީ ކުރެހިފައިވެއެވެ.\nމީގެ ކުރިން ޒާޖިލްއަށް ކަމްލާ މިތަނުން އެތައް ފަހަރަކުވަނީ ފެނިފައެވެ. އެވާހަކަތައް ހިއްސާނުކުރީ، ނުވަތަ އެނގޭކަމަށްވެސް ހެދެން ޒާޖިލްބޭނުން ނުވީއެވެ.\nއޭރު ކަމްލާގެ ގައިގައި ބާރު ހުއްޓެވެ. ތިރީސް ފަސް އަހަރުވީއިރުވެސް ކަމްލާގެ މޫނުން އެ އުމުރުގެ މީހަކާއި ވައްތަރުނުވިޔަސް، ދެލޮލުން ސިއްރުކުރެވިފައިވާ ހިތާމައެއް ފެންނަން ހުއްޓެވެ.\nހަ އަހަރުގެ އެ ފިރިހެން ކުއްޖާ އައިސް ކަމްލާ އަތަށް މާދީފައި ބަހެއް ނުބުނެ ބަލަން ހުރީއެވެ.\nއޭރު ތަންކޮޅެއް ދުރުން އަންހެނަކު ހިނގާލާފައި ކަމްލާއާއި ދިމާލަށް އާދެއެވެ. އޭނަ އާއި ތަންކޮޅެއް ދުރުގައި ޒާޖިލް މަޑުކޮށްލައިގެން ހުރީ އިށީންދެގެން އިނީ ކަމްލާކަން އިނގޭތީއެވެ.\nކަމްލާއަށް ޒާޖިލްއެއް ނުފެނެއެވެ.\nއެއަންހެން މީހާ އެ ކުޑަކުއްޖާ އުރާލަން އުޅެނިކޮށް، އެ ކުއްޖާ ކަމްލާގެ އިނގިލީގައި ހިފެހެއްޓިއެވެ.\n'ޒަޔާލް...............'' ހިތްހަމަ ނުޖެހިފައި އެ އަންހެން މީހާ އެހެން ބުނުމަށްފަހު އެ ކުއްޖާ އުރާލިއެވެ.\nކަމްލާއަށް ކޮޅަށް ތެދުވެވުނެވެ. ދުރުގައި މަންޒަރުބަލަން ހުރި ޒާޖިލް ފުރަގަސްދެމުން ހިގައިގަތެވެ.\nއެއީ ޒާޖިލްގެ ދަރިފުޅާއި ކަމްލާ ދިމާވި ފުރަތަމަ ދުވަހެވެ. އެދުވަސްތަކަށް މާޒީއާއި އެކުވެގެން ދިޔަތާ ކޮން ދުވަހެއް ހެއްޔެވެ. ނަމަވެސް އެދުވަސް ޒާޖިލް އަދިވެސް ހަނދާން އެބަހުއްޓެވެ.\n''ދަނީ..ދެން ނެތް މަޑުކުރެވޭކަށް'' އެއީ ޒާޖިލް އަބަދުވެސް ކަންތައް ކުރާ ގޮތެވެ. އޭނާ ދައްކަން ބޭނުންވާ ވާހަކަ ދައްކާ ނިމުމުން، ދެން ދާން ވީއެވެ.\nނޫނެކެވެ. މަޑުކުރާށެވެ. ކަމްލާގެ ހިތް ވާހަކަދައްކަން ފެށިއެވެ. އެ ދުވަހަކީވެސް ކަމްލާއަށް އާދައިގެ ދުވަހެކެވެ. ނަމަވެސް ތަފާތަކީ އެއީ ޒާޖިލްގެ ދަރިފުޅުކަމާއި މެދު އުފެދިފައިވާ ޝައްކެވެ. އެކަމަކު އެދުވަހު ޒަޔާލް އުރާލަން އައީ އޭނާގެ މަންމަ ހެއްޔެވެ. އެހެން ވީއިރު ޒާޖިލް ހުރީ ކޮންތާކުހެއްޔެވެ. ކެކި އުތުރިއަރަމުންދިޔަ ޝުޢޫރުތަކުގެ ތެރެއިން ކަމްލާއަށް ސުވާލެއް ކޮށްލެވުނެވެ.\n''ޒާޖިލްހުރިންތައް އެ ދުވަހު؟'' ކަމްލާ އަށް ރަގަޅަށް ވާހަކަވެސް ނުދެއްކެއެވެ.\nކުއްލިއަކަށް މުޅި ހިސާބުގައިވާ މަންޒަރު ބަދަލުވާން ފެށިއެވެ. އަވި ދިއްލާފައިވާއިރު މުޅި ހިސާބުގަނޑުގައިވެސް ހިޔާލިބޭ ތަނަކަށް ހުރީ ހަމައެކަނި ކަމްލާ އާއި މާ ދުރުނޫން ހިސާބެއްގައި އިށީންދެގެން އިން ދެ މީހުން ތިބި ސަރަހައްދު އެކަންޏެވެ.\nކަމްލާ މި ހުރިހާ އިރު އެހުރީ އަވިގަނޑުގައެވެ. އެކަނިވެރި ހާލުގައި ޚިޔާލީ ދުނިޔޭގައެވެ.\nއެހެންނަމަވެސް އެތަނުގައި އިށީންދެގެން އެ އިނީ ޒާޖިލް ކަމާއި މެދު އެއްވެސް ޝައްކެއް ވަސްވާހެއް ކަމްލާގެ ހިތަކު ނެތެވެ.\nކައިރީގައި އެ އިނީ އޭނާ އެންމެ ލޯބިވާ އޭނާގެ ދަރިފުޅުގެ މަންމަ މިލްނާއެވެ.\nއެހެންވިޔަސް، އެ ދެމިހުން ކައިރިއަށް ދިޔުން ވީ ކަމްލާ އަށް ބޮޑު ތަކުލީފަކަށެވެ. މަޑުމަޑުން ހިނގާލާފައި ޕާކުން ނުކުތެވެ. އެދެމީހުންނާއި ދިމާލަށް ބަލާވެސް ނުލިއެވެ. ހީވިއެވެ. މި ދުނިޔެއަކީ އެމީހުންގެ ދުނިޔެއެވެ. ކަމްލާއަށް އޮތީ ހަމަ އެކަނި އެކަނިވެރިކަމާއި ހިތާމައާއި އެކު މި ދުނިޔެއާއި ކުރިމަތިލުމެވެ.\nފަސް އެނބުރި ބެލުމެއްނެތި ބަނދަރު ސަރަހައްދުމަގުން ކަމްލާ އޭނާ އުޅޭ ކޮޓަރިއަށް ދިޔައެވެ. އެއީ އެމީހުންނާއި ވީހާވެސް ދުރު މަގަކުން ދިޔުމަށެވެ.\nތެމިފައިވާ އެ ދެލޮލުގައި ހުރި އުޖާލާކަން މިހާރަކު ނެތެވެ. މި ހުރިހާ ދުވަހު އެ ދެލޮލުގައި ނޭނގޭ އުޖާލާކަމެއް އެކުލެވިފައި ހުއްޓެވެ. ނަމަވެސް މިއަދު އެހުރިހާ ކަމެއް، ކުލަތަކާއި އެކީ ވިއްސި ވިހާލިވެގެން ދިޔައީއެވެ. ކުރިން ކަމްލާއަށް އަޑު އިވިފައިވަނީ ހަމައެކަނި އެދެމީހުންގެ ވާހަކަތަކެވެ. ފިލްމެއްގެ އުސޫލުންނެވެ. ނަމަވެސް މިއަދު މަންޒަރު ފެނުނީ ހަމަ ލޮލަށެވެ. ހަޤީޤަތުގައިވެސް ޒާޖިލް މިލްނާދެކެ ވާ ލޯބި އެ ވަގުތުކޮޅުގައި ކަމްލާއަށް އިހުސާސްވެގެން ދިޔައެވެ.\nއެއީ ކަމްލާ ޒާޖިލްއާއި އިނުމަށްފަހު އުޅެން ބޭނުންވިގޮތެވެ. އެ އޯގާތެރިކަމާއި އެ އަޅާލުމެވެ. އެ ލޯބި ލޯބި ކުއްޖާއެވެ.އެ ހިތްތިރިކަމާއި އެކު ދިރިއުޅުން ކުރިއަށް ގެންދާ ގޮތެވެ. ލޯބިން ވަގުތު ހޭދަކޮށްލަން ބޭނުންވާ ގޮތްވެސް މެއެވެ. ނަމަވެސް މިއަދު އެ ހުރިހާ ކަމެއް މި ވަނީ ކުލަ ނެތް ގަނޑަކަށްވެފައެވެ.\nއެ ދެމީހުން ފެނުނު ދުވަހު ކަމްލާއަށް ކޮޅަށްވެސް ތެދުވެ އުޅުމަކީ އުނދަގޫކަމަށްވިއެވެ. ބޮލަށް އެނބުރުން އަރަނީއެވެ. ފަހަރެއްގައި އެއީ މުސްކުޅިވުމުގެ ސަބަބުން ވާ އުނދަގުލަކަށްވެސް ވެދާނެއެވެ. އަސްރު ނަމާދުކުރުމަށްފަހު ކަމްލާ އިށީނީ އެ އަނދަރާދަ ގޮނޑީގައެވެ. ކޮޅަށް ހުރެވޭނެ ވަރެއް ނެތިގެންނެވެ.\nއެތަނުގައި އިނދެ، ޕާކާ ދިމާލަށް ކަމްލާ ބަލާލިއެވެ. ވަދާޢީ ބަލާލުމަކުންނެވެ.\nކުއްލިއަކަށް އަޅައިގަތީ ކަމްލާ އުޅޭ ކޮޓަރިއާއި މާ ދުރުނޫން ހިސާބެއްގައި މީހެއްގެ އަތުގައި ހިފަހައްޓައިގެން ހުރި ކުޑަކުއްޖަށެވެ. އެއީ ކުރިން ދުވަހު ރީނދޫކުލައިގެ މާ ދިން ކުއްޖާއެވެ. އެމީހުން ދައްކާ ވާހަކަ ރީތިކޮށް ކަމްލާއަށް އަޑު އިވެމުންދިޔައެވެ.\nއެ ކުއްޖާ ހިތްހަމަ ނުޖެހިގެން އުޅޭކަން އެމީހުންގެ ވާހަކަތަކުން އެނގުނެވެ.\nކަމްލާ ތެދުވަން މަސައްކަތްކުރިއެވެ. ނަމަވެސް ކޮޅަށް ތެދުވެވޭ ވަރެއް ނުވިއެވެ.\nއަނެއްކާވެސް އެނބުރި ކަމްލާ އެ ދިމާލަށް ބަލާލިއެވެ.\n''ޒަޔާލް ދާންވީނުން އޭނަ އުރާލައިގެން...އަހަރެމެން ދާނަން....''.އަންހެނެއްގެ އަޑު އިވުނެވެ.\nކަމްލާ ރަގަޅަށް އެދިމާލަށް ބަލާލިއެވެ.\nއެއީ މިލްނާއެވެ. އެހެންވިއްޔާ އެ ކުޑަ ފިރިހެން ކުއްޖާގެ އަތުގައި ހިފާލައިގެން އެހެރީ އޭނާގެ ދެލޯ ހޯދަމުންދިޔަ ޒަޔާލް ހެއްޔެވެ.\nކަމްލާ ވަރަށް ފަރުވާތެރިކަމާއި އެކު މަޑުމަޑުން ތެދުވިއެވެ. މިފަހަރު ގައިގައި ހުރި ބާރެއް ލާފައި ހިގައިގަތެވެ. މިހާރު ގައިގައި ހުރި ވިންދު ކުރިއަށްވުރެ އަވަސްވެފައި، ވަރުބަލިކަން އިހުނަށްވުރެ ގަދަވިހެން ކަމްލާއަށް ހީވިއެވެ.\nހަތަރު ފަސް ފިޔަވަޅު އެޅުމާއިއެކު ދޮރާއިހަމައަށް ކަމްލާއަށް ދެވުނެވެ.\n''އަން މި އޮތީ އައިސްކޯން''... މަޑުމަޑުން ހިނގާފައި އެތަނަށް މަޑުކޮށްލި ފިރިހެން މީހާ ބުނެލިއެވެ. އޭނާ ހުރީ ކަމްލާއަށް ފުރަގަސް ދީގެންނެވެ.\n''މަމީ އާއި އެކީ އައިސްކްލީމް ކާނީ...''ކުސްތަޅަމުން އެކުއްޖާ ބުނެލިއެވެ.\nއެ މީހުން މަޑުކޮށްލައިގެން ތިބީ ކަމްލާ ހުރި ކޮޓަރިއާއި ގާތްގަނޑަކަށް ދިހަ ފޫޓް ދުރުގައެވެ.\nކަމްލާއަށް ހުއްޓުން އެރީ ޒާޖިލް އެނބުރި ކަމްލާ ހުރި ދިމާލަށް ބަލާލުމުންނެވެ.\nއެއީ ހަމަ ޒާޖިލްއެވެ. މުސްކުޅިވުމުގެ ސަބަބުން އޭނާގެ ސިފައަށް ކޮންމެވެސް ވަރެއްގެ ބަދަލެއް އައިސްފިވީނަމަވެސް އެ ރީތިކަން އަދިވެސް ފާހަގަކުރެވޭހާވެއެވެ.\nހީވިއެވެ. އޭނާ ބޭނުންވަނީ ޒަޔާލްއަށް ކަމްލާ ދައްކާށެވެ. ނޫނީ ކަމްލާއަށް ޒަޔާލް ދައްކާށެވެ.\nޒާޖިލް ކުޑަކޮށް ހައިރާންވެފައި ކަމްލާއަށް ބަލާލުމަށްފަހު ޒަޔާލްގާތު ވަރަށް މަޑުމަޑުން އެއްޗެއް ބުނެލިއެވެ.\nއޭރު މިލްނާ ކަމްލާ ހުރި ދިމާލަށް އެނބުރެނީއެވެ.\nކަމްލާ އަވަސް އަވަހަށް ކޮޓަރިތެރެއަށް ދެމިގަންނަން މަސައްކަތް ކުރިއެވެ. ނަމަވެސް ގައިގެ ހަކަތަ ހުސްވެގެން ވެއްޓޭ މީހެއް ފަދައިން ކަމްލާ ކޮޓަރިން ބޭރަށް އަރިއަކަށް ވެއްޓުނެވެ.\nހިތުގެ ހިނގުން ހުއްޓި މި ހިތާމަވެރި ދުނިޔެއާއި އަލްވަދާޢު ކީއެވެ. އޭނާ އެންމެ ދެކެން ބޭނުންވި މޫނުވެސް ފެނިފައެވެ. ހިތްދަތިކަމުގައި އެތަށްދުވަހަކު އުޅުމަށްފަހުގައެވެ. އެކަން ފޮރުވުމަށް ހިނިތުންވެގެން ހުރީ ހަމައެކަނި މި ދުވަސް ފެނޭތޯއެވެ.


ރާއްޖެ - މުދާ އުފުލުމުގެ ގަވައިދު\nމުދާ އުފުލުމުގެ ގަވައިދާ ޚިލާފުވެއްޖެ ނަމަ 750 ރުފިޔާ އިން ޖޫރިމަނާ ކުރަނީ\nމުދާ އުފުލުގައި އަމަލުކުރަން މަޖުބޫރު ގިނަ އުސޫލްތަކެއް ހިމެނޭ\nކ. މާލެ 20 ޖެނުއަރީ 2017 | ހުކުރު 05:00 1,511\nޓެކްސީތަކެއް ދުއްވާފއި ދަނީ - ގޫގުލް\nއެއްގަމު އުނޅަދުގައި މުދާ އުފުލުމުގައި އަމަލުކުރަން ޖެހޭ ގަވައިދާ ޚިލާފުވާ ފަރާތްތަކުގެ އަތުން 750 ރުފިޔާގެ ޖޫރިމަނާ އެއް ނެގުމަށް އިކޮނޮމިކް މިނިސްޓްރީން ނިންމައިފި އެވެ. އިކޮނޮމިކް މިނިސްޓްރީން އާއްމުކޮށްފައިވާ ގަވާއިދުގައި ވާގޮތުން، މުދާ އުފުލާ އެއްގަމު އުޅަނދުގައި، މުދާ އުފުލަންވާނީ، އެ އުޅަނދެއް ދުއްވާ އިރު ދުއްވާ މީހާއަށް ކުރިއާއި ފަހަތް ފެންނަގޮތަށް ކަމަށް ވަނީ އަންގާފަ އެވެ. އަދި ދިއްލަންޖެހޭ ހުރިހާ ބައްތިތައް ފެންނަން ހުންނާނެ ހެން ދިއްލާފަ ހުރުމަށް މި ގަވައިދުގައި ވަނީ ބަޔާންކޮށްފަ އެވެ.\nއުޅަނދަށް ވުރެ ދިގު ތަކެތި އަރުވައިގެންދާ ނަމަ، ފަހަތުން ބޭރަށް ނުކުމެފައި ހުންނަ ބައި، އުޅަނދުގެ ފޮށިގަނޑުގެ ތިންބައިކުޅަ އެއްބަޔަށްވުރެ ދިގުވެގެން ނުވާނެ ކަމަށް މި ގަވައިދުވާ ވަނީ ބަޔާންކޮށްފަ އެވެ. މިފަދަ ތަކެތި އުޅަނދުތަކުގާ އުފުލާ ކަމުގައިވާ ނަމަ ހެނދުނު 6:00 އިން ހަވީރު 6:00އާ ދެމެދު ތަކެތި އުފުލުމުގައި ތަކެތީގެ ކޮޅުގައި އެއް ފޫޓު ދިގު، އެއް ފޫޓު ފުޅާމިނުގެ ރަތްކުލައިގެ ދިދައެއް ހަރުކޮށްފައި ހުންނަންވާނެ ކަމަށް ގަވައިދުގައިވަނީ ބަޔާންކޮށްފަ އެވެ. މީގެ އިތުރުން ހަވީރު 6:00 ހެނދުނު ހަޔަކަށް ތަކެތި އުފުލުމުގައި އުޅަނދުން ބޭރަށް ނުކުމެފައި ހުންނަ ބައިގައި ރަތް ނުވަތަ އޮރެންޖް ކުލައިގެ އަލި ފެންނަ ބައްތިއެއް، ތަކެތީގެ ކޮޅުގައި ދިއްލާފައި ހުންނަންވާނެ ކަމަށް ގަވައިދުގައި ވަނީ ކަނޑައަޅާފަ އެވެ.\nމުދާ އުފުލާ އުޅަނދުގެ ޑްރައިވަރުގެ ކެބިން ޑްރައިވަރު ފަހަތު ފޮށިގަނޑު ބެލުމަށް ހުންނަ ބިއްލޫރިގަނޑުން ޑްރައިވަރަށް ފަހަތް ނުފެންނަ ވަރަށް މުދާ ބަހައްޓައިގެން ދުއްވުމަކީ މަނާކަމެއް ކަަމަށް ގަވައިދުގާ ވަނީ ކަނޑައަޅާފަ އެވެ. މީގެ އިތުރުން މުދާ އަރުވާ ބޭލުމުގައި އާއްމު ޓްރެފިކަށް ދަތިވާ ގޮތަށް މަގުމައްޗަށް މަޑު ނުކުރުމަށް މި ގަވައިދު ބުނެ އެވެ. ސިމެންތި، ގޮދަންފުށް ފަދަ ކުނޑިބުރާ މުދާ އުފުލަންވާނީ، ކުނޑިނުބުރާނެ ގޮތަށް އެއްޗެއް އަޅައި މުދާތައް ރަނގަޅަށް ނިވައިކޮށް ބަންދުކޮށްގެން ކަމަށް މި ގަވައިދުގާ ވަނީ ބުނެފަ އެވެ. ދެމީހުންނަށް އެރޭ ގޮތަށް ތައްޔާރުކޮށްފައި ހުންނަ އިންޖީނު ލީ އުޅަނދުތަކުގެ ތެރެއިން ދެ ފުރޮޅުލީ އުޅަނދުގައި އެ އުޅަނދަށްވުރެ ދިގު ތަކެއްޗާއި، އެ އުޅަނދަށްވުރެ ފުޅާތަކެއްޗާއި، ފަހަތުގައި އިންނަ މީހަކަށް އެއް އަތުން ނުހިފޭވަރުގެ ބަރު ތަކެތި އުފުލުމަކީ މަނާ ކަމެއް ކަމަށް އިކޮނޮމިކް މިނިސްޓްރީން ހާމަކުރެ އެވެ. ކުނި އުފުލާގޮތަށް ފަރުމާކުރެވިފައި ހުންނަ އުޅަނދު ފިޔަވައި އެހެން އުޅަނދެއްގައި ކުނި އުފުލަންވާނީ މަގު މައްޗަށް ނޭޅޭ ގޮތަށް އެފަތަ ތަކެތީގެ ވަސް ނުފެތުރޭ ގޮތަށް ބަންދުކޮށްގެން ކަމަށް ގަވައިދު ބުނެ އެވެ. އަލިފާން ހިފާ ނުވަތަ ގޮވާ ޒާތުގެ ތަކެތި އުޅަނދުގައި އުފުލާނަމަ، ދުއްވާ މީހާއާއި އޭނާގެ އެހީތެރިޔާ ފިޔަވައި އިތުރު އެހެން އެއްވެސް މީހަކު އެ އުޅަނދަށް އެރުވުމަކީ މަނާ ކަމެއް ކަަމަށްވެސް ގަަވައިދުގައި ވަނީ ބުނެފަ އެވެ. މިގަވައިދުގާ ވަނީ އެއްގަމު އުޅަނދުތަކުގާ ތަކެތި އުފުލުމުގާ ނެގޭނެ ފީތައްވެސް ބަޔާންކޮށްފަ އެވެ. އެގޮތުން މުދާ އުފުލުމުގާ އަގުތައް އުޅެނީ 40 ރުފިޔާ އާއި 250 ރުފިޔާ އާއި ދެމެދުގެ އަގުތަކެއްގަ އެވެ. އަގުތަކުގައި ތަފާތު ތައް އުޅެނީ، އުފުލާ މުދަތުގެ ބަރުމިނާ މުދާ އުފުލާ ވަގުތު ތަކާ ގުޅުވައިގެންނެވެ. އަލަށް އެކުލަވާލެވުނު މި ގަވައިދަށް އަމަލުކުރަން ފެށުމަށް ހަމަޖެހިފައިވަނީ އަންނަ ފެބުރުއަރީ އެއްވަނަ ދުވަހުން ފެށިގެންނެވެ.


މުއިއްޒަށް އުފުލާފައިވާ ދޮގު ބަޔާން ދިނުމުގެ މައްސަލައިގެ ޝަރީއަތް މާދަމާ – Hathaavees\nމާލޭގެ މޭޔަރު ޑރ. މުއިއްޒު: ފޮޓޯ / ހަތާވީސް\nދިވެހި ދައުލަތުން ބޮޑު ބަދަލެއް ދޭންޖެހުނު "ނޫމަޑި މައްސަލާގައި" މިހާރުގެ މާލެ ސިޓީ ކައުންސިލްގެ މޭޔަރު އަދި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒުގެ މައްޗަށް އުފުލާފައިވާ ދައުވާގެ އިބްތިދާއީ އަޑުއެހުންތައް މާދަމާ ފެށުމަށް ތާވަލުކޮށްފިއެވެ.\nކްރިމިނަލް ކޯޓުގައި ބާއްވާ އެ އަޑުއެހުން ފެށުމަށް ތާވަލު ކޮށްފައި ވަނީ މާދަމާގެ ހެނދުނު 10:30ގައެވެ. މުއިއްޒުގެ މައްޗަށް އެ މައްސަލާގައި ދައުވާ ކޮށްފައި ވަނީ މިދިޔަ އަހަރުގެ ޖޫން މަހުގެ 14ވަނަ ދުވަހުއެވެ.\nޕީޖީ އޮފީހުން އޭރު ބުނީ މުއިއްޒުގެ މައްޗަށް ދައުވާ ކުރަން ހުށަހެޅީ ދޮގު ބަޔާން ދިނުމުގެ ކުށުގެ ދައުވާ ކަމަށެވެ.\nމުއިއްޒުގެ މައްޗަށް ޖިނާއީ ދައުވާ އުފުލާފައި ވަނީ، އާބިޓްރޭޝަންގައި އެކަން ހިނގައިދިޔަ ގޮތާ ގުޅިގެން، މުއިއްޒުގެ މައްޗަށް ޖިނާއީ ތަހުގީގު ހިންގައިދިނުމަށް އެޓަރނީ ޖެނަރަލް އިބްރާހިމް ރިފްއަތު ފުލުހުންނަށް ހުށަހަޅުއްވާފައިވަނިކޮށެވެ. ފުލުހުންނަށް ހުށަހެޅި މައްސަލާގައި ބުނެފައި ވަނީ ނޫމަޑި މައްސަލައިގައި މުއިއްޒު އަމަލުކުރައްވާފައިވާ ގޮތާއި އާބިޓްރޭޝަނަށް ދެއްވާފައިވާ ބަޔާނަށް ރިއާޔަތްކޮށް ރަސްމީ ހައިސިއްޔަތު ނަހަމަ ގޮތުގައި ބޭނުންކޮށްފައިވާ ކަމާއި ދައުލަތުގެ މުވައްޒަފެއްގެ ހައިސިއްޔަތުން ލިބިގެންވާ ސިއްރު މައުލޫމާތެއްގެ ނަހަމަ ބޭނުންކޮށްފައިވާ ކަމާއި ރަސްމީ އިދާރާއަކަށް ދޮގު މައުލޫމާތު ދީފައިވާކަން ނުވަތަ ނޫންކަން ތަހުގީގުކޮށް ދިނުމަށެވެ.


Tres Leches cake fothi ganelaigen kany sirruntha? - AO News\n“ޓްރެސް ލެޗެސް” ކޭކް ފޮތި ގަނެލައިގެން ކަނީ ސިއްރުންތަ؟\nފޭސްބުކް ސްޓޯރީ ތަކާއި އިންސްޓަގްރާމް ސްޓޯރީ ތައް ފެނިފައި ކުޅުދިޔާވެއެވެ. މުޅި ދުނިޔެ އަށް ދިމާވި ކޮވިޑް19 އާއި ގުޅިގެން ސްކޫލްތައް ބަންދުވުމާއި ގުޅިގެން ގޭގައި ކުރާނެ މާބޮޑު މަސައްކަތެއް ނެތި ބަންދުވެފައި ތިބެން ޖެހުނު މީހުން ވަރަށް ގިނައެވެ. އޮފީސްތަކަށް ނިކުންނަން ޖެހޭ މީހުން އަދި ދުވަސް މަދުވުމުގެ ސަބަބުން އެއްބައެއް ގޭގައި މަޑުކުރަންޖެހުނު އިރު އަލަށް ސްކޫލް ނިންމި ދަރިވަރުން ކިޔަވަން ފުރަން ފުރުސަތު ނުލިބި އަދި ވަޒީފާތަކަށް ދާންވެސް ފުރުސަތު ނުލިބުމާއެކު ގޭގައި މަޑުކޮށްލަންޖެހުނެވެ. މިގޮތަށް ގޭގައި މަޑުކޮށްލަންޖެހުމުގެ ސަބަބުން އެންމެ ތަފާތު މަސައްކަތްތަކެއް ކުރި އެއް ބަޔަކީ އަންހެންވެރިންނެވެ. ގިނަ އަންހެން ވެރިން ގޭގައި މަޑުކުރަން ޖެހުމުން ގޭގައި ކާއެއްޗެހި ތައްޔާރުކޮށްފައި އޭގެ ފޮޓޯ، ފޭސްބުކް އަދި އިންސްޓަގްރާމް ސްޓޯރީތަކަށްލައިފައި ހުންނަ ތަން ފެނިފައި ކުޅުދިޔާ ނުވާނެ މީހަކު މަދުވާނެ ކަން ޔަގީނެވެ.\nދިވެހިރާއްޖޭގެ އެކި އެކި ހިސާބުތަކުގެ އަންހެން ވެރިން މިހާރު ފޯރިއާއެކު ގޭގައި ތައްޔާރުކޮށް ވިއްކަމުންދަނީ “ޓްރެސް ލެޗެސް” ކޭކް އެކި ފްލެވާތަކަށް ތައްޔާރު ކުރުމަށްފަހުވެ. ކޭކް ހަދާފައި ވިއްކާ ގިނަ މީހުން ވިއްކަނީ ޕްރީއޯޑަރ އަށް ފުލްކޭކް ނޫނީ ސްލައިސް ވަކިންނެވެ.\nމުޅި މީސްމީޑިއާގައި ކޭކުގެ ފޯރި ގަދަވެފައިވާ އިރު އެކޭކް ކޮޅު ގަންނަ މީހުން ގަތުމަށްފަހު ކަންތައް ކުރާގޮތް ބަލައިިލީމެވެ. އާންމުކޮށް ކޭކް ގަނެގެން ކާމީހުން ފެންނަނީ ކޭކް ކޮޅު ވިއްކާ ގެއިން ގަނެލައިގެން ގޮސް އެކަހެރިވެތިބެ ކާތަނެވެ. މި މަންޒަރު ފެނުމުން އެކި މީސްމީހުންނާ ސުވާލުކޮށް މިހެން ކަންތައް ކުރާ ސަބަބު އޮޅުން ފިލުވައިލީމެވެ. “އަސްލު ކޭކް ފޮތި އޭގެ ރަހާ އެއްވަރަށް އަގުބޮޑު. މިއީ ވަރަށް މީރު ކޭކެއް. އަތުގައި މާބައިވަރު ފައިސާއެއް ނެތަސް ކާހިތުން ގަންނަނީ. ގަނެލައިގެން ގޭގައި އެތައް ބަޔަކު ކުރިމަތީގައި ކެއުމަކީ އެހާ ރީތި ގޮތެއް ނޫންވީމަ ހަމަ ގަނެލައިގެން ކޮންމެވެސް ދިމާލަކަށް، މައިޒާނަކަށް ގޮސް މަޑުކޮށްލާފައި ކާލަނީ” ކޭކް ގަވާއިދުން ގަނެގެން ކާ ކުއްޖަކު ނަން ނުޖެހުމަށް ޝަރުތު ކުރަމުން ބުންޏެވެ.\nކޭކް ފޮއްޗެއް ގަނެލައިގެން ކާން އަތިރިމަތީގައި ކޭކް ކާން އިން އަންހެނެއް\n“ގޭގައި އުޅޭ އެތައްބައެއްހެ ކުރިމައްޗަށް ކުޑަ ކޭކް ފޮއްޗެއް ގެނދިޔުމުގެ ބަދަލުގައި ބައެއްފަހަރު ވަޒީފާ އަދާ ކުރާ އޮފީހުގައި ތިބެގެންވެސް ކޭކްކޮޅު ކާލަން އެބަޖެހޭ. އަސްލު އާދައިގެ ކޭކްގެ އަގަކަށް ނޫން މިކޭކް ލިބެނީ، އެހެންވީމަ އެވަގުތަކު ކާހިތް ވީމަ ހަމަ ގަނެލައިގެން ކާލަނީ” އެހެން ކުއްޖަކު ބުންޏެވެ.\nކޭކް ކާން ލޯބި ކުރާ ބައެއް ފަރާތްތަކުން ބުނީ މަހަކު އެއްފަހަރު ގޭގައި ތިބޭ މީހުންނަށް ކޭކް ގަނެދެވުނަސް ކޮންމެދުވަހަކު ބޮޑު އާއިލާ އަކަށް ގަނެދެވޭވަރަށް ވުރެ ކޭކްގެ އަގުބޮޑުކަމަށެވެ.\nތެދެކެވެ. ވާނީވެސް އެހެންތާއެވެ. މި ދުވަސްވަރަކީ ގިނަމީހުން ވަޒީފާއިން މަހުރޫމްވެ އަތްމަތި ދަތިކޮށް އުޅެމުން އަންނަ ދުވަސް ވަރަކަށްވާތީ ކިތަންމެ މީރު އެއްޗަކަށް ވިޔަސް އަދި އެންމެންނަށް ދޭން ބޭނުން ވިޔަސް ގަނެގެން އެންމެންނަށް ވާވަރަށް ދެވޭނެ ގޮތެއް ވެސް ނޯންނާނެއެވެ. ގޭގެ އެންމެންނަށް ވާވަރަށް ގަންނާނެ ތަނަވަސް ކަމެއްވެސް ނެތީމާ ވާނީވެސް މިހެންތާއެވެ.\nޓްރެސްލެޗެސް ކޭކަކީ 3ވައްތަރެއްގެ ކިރެއް އެކޮށްގެން ސްޕޮންޖްކޭކް ފޯކޮށްފައި މައްޗަށް އެމީހަކަށް މީރު ކޮންމެވެސް ކަހަލަ ޕްލެވާ އެއް އެޅުމަށްފަހު ތައްޔާރު ކޮށްފައިވާ ވަރަށް މީރު ކޭކެވެ. މިކޭކަކީ އެންމެ ފުރަތަމަ މެކްސިކޯގައި ތައްޔާރު ކުރި ކޭކެއް ކަމަށް ބައެއް ލިޔުންތަކުގައި ބުނެފައި ވެއެވެ. މި ވައްތަރުގެ ކޭކް ފޯކޮށްގެން ތައްޔާރުކޮށް، މެކްސިކޯގައި 19ވަނަ ގަރުނުން ފެށިގެން ކާންބޭނުން ކުރެއެވެ.\nކޭކްސޯޝަލްމީޑިއާޓްރެސް ލެޗެސް ކޭކް\nދަރްމަންގެ ވީޑިއޯތަކުން ފެންނަ ކާލް ޖޫޑީ ގެހާލު ގޯސްވެ ހޮސްޕިޓަލްގައި އެޑްމިޓްކޮށްފި\nދެ އަތްތިލަ ޖައްސައިގެން ހުންނަ “އިމޯޖީ”ގެ މާނަ އިނގޭތަ؟


އެމެރިކާގައި 50 އަށް ވުރެ ގިނަ މީހުން މަރާލުމުގެ ޒިންމާ އައިއެސް އިން އުފުލައިފި | Fuvahmulahcity\nއެމެރިކާގައި 50 އަށް ވުރެ ގިނަ މީހުން މަރާލުމުގެ ޒިންމާ އައިއެސް އިން އުފުލައިފި\n2 އަހަރު ކުރިން October 2, 2017 Mohamed Ninaaz0ޚިޔާލު\nއެމެރިކާގެ ލާސް ވޭގަސް ގައި މިއަދު ބަޑިން ހަމަލާދީ 50 އަށް ވުރެ ގިނަ މީހުން މަރާލުމުގެ ޒިންމާ ހައްދުފަހަނައަޅާފައިވާ ޓެރަރިސްޓް ޖަމާޢަތް އައިއެސް އިން އުފުލައިފިއެވެ.\nއައިއެސްގެ ޕްރޮޕެގެންޑާ ފަތުރާ އެޖެންސީއެއް ކަމަށްވާ “އަމަގް” އިން އާންމު ކުރި ބަޔާނެއްގައި ބުނީ ލާސް ވޭގަސް ގައި ހަމަލާ ދިނީ “އައިއެސްގެ ހަނގުރާމަވެރިއެއް” ކަމަށެވެ.\n“ލާސް ވޭގަސްގައި ހަމަލާ ދީފައި ވަނީ އައިއެސް އާއި ދެކޮޅަށް ހަމަލާ ދެމުންދާ ކޯލިޝަންގެ ގައުމުތަކަށް ހަމަލާ ދިނުމަށް އައިއެސް އިން ގޮވާލާފައިވާ ގޮވާލުމަށް އިޖާބަ ދިން ހަނގުރާމަވެރިއެއް.” ބަޔާނުގައި ބުނެފައި ވެއެވެ.\nލާސް ވޭގަސް ގައި ހަމަލާ ދީފައި ވަނީ އުމުރުން 64 އަހަރުގެ ފިރިހެނެއް ކަމަށްވާ ސްރީވަން ޕެޑޮކް އެވެ.\nހަމަލާގެ ޒިންމާ ނެގުމަށް ފަހު އައިއެސް އިން އާންމުކޮށްފައިވާ ބަޔާނުގައި ބުނެފައި ވަނީ ޕެޑޮކް ވަނީ ވަރަށް ފަހުން އިސްލާމް ވެފައި ކަމަށެވެ.\nއައިއެސް އަށް ސަޕޯޓް ކުރާ މީޑިއާ އަކުން މިހަމަލާގެ ޒިންމާ އައިއެސް އިން އުފުލާ ކަމަށް ބުނެފައި ވީނަމަވެސް މިއީ ހަޤީޤަތުގައި އައިއެސް އިން ދިން ހަމަލާއެއް ކަން ކަށަވަރު ކުރެވޭނެ ހެއްކެތް އަދި ނުލިބެއެވެ.\nމިހަމަލާގެ ޒިންމާ އައިއެސް އިން އުފުލާފައި މިވަނީ ދުޝްމަނުންނަށް ވަރުގަދަ ހަމަލާތަކެއް ދިނުމަށް އައިއެސްގެ ލީޑަރު އަބޫ ބަކުރު އަލް-ބަޣުދާދީ ގޮވާލާފައި ވަނިކޮށެވެ.\nމިއަދު ލާސް ވޭގަސްގައި ދިން ހަމަލާގައި 50 އަށް ވުރެ ގިނަ މީހުން މަރުވެފައިވާ ކަމަށް މީޑިއާ ރިޕޯޓްތައް ބުނެއެވެ. 400 އަށް ވުރެ ގިނަ މީހުން މިހަމަލާގައި ޒަހަމްވެފައި ވާއިރު ބައެއް މީހުންގެ ހާލު ވަރަށް ސީރިއަސް ކަމަށް މައުލޫމާތު ލިބެއެވެ. އެހެންކަމުން ހަމަލާގެ ސަބަބުން މަރުވާ މީހުންގެ އަދަދު އަދިވެސް އިތުރުވުމުގެ ފުރުސަތު ބޮޑެވެ.\n← ހުޅުމާލޭގައި ހަދާ، އުރީދޫގެ އައު ހެޑް އޮފީހުގެ ބިންގާ އަޅައިފި\nސެމްސަންގް އާ ނުލާ އެޕަލް އަށް އުޅެވޭކަށް ނެތް، ވިއްކާ ކޮންމެ ފޯނަކުން 110 ޑޮލަރު ސެމްސަންގް އަށް →


ހައްދުފަހަނައަޅާފައިވާ އިޒުރޭލުން އަނެއްކާވެސް ފަލަސްތީނަށް ހަމާލާދޭން ފަށައިފި – Ilm\nހައްދުފަހަނައަޅާފައިވާ އިޒުރޭލުން އަނެއްކާވެސް ފަލަސްތީނަށް ހަމާލާދޭން ފަށައިފި\n2014ވަނަ އަހަރުގެ ބަރަކާތްތެރި ރަމަޟާންމަހުގައި ފަލަސްތީނުގެ ގައްޒާއަށް ދިން އެއްވެސް ރަޙުމަތްނެތި އަނިޔާވެރިހަމަލާގައި މުޅި ގައްޒާ ސުންނާފަތިކޮށްލީ ލެއްވިހާ ހުރިހާ ބައިނަލް އަޤުވާމީ ޤަވާއިދުތަކާއި މުއާހަދާތަކާއި ދިމާއިދިކީލިކޮށެވެ. ދުނިޔެ މަންޒަރު ބަލަންތިބީ މަންމަން ހާލުގައެވެ. ދުނިޔޭގެ ބޮޑަތި ބާރުތަކުން ކުށްވެރިކޮށްލުން ފިޔަވައި އިތުރުއެއްވެސް ކަމެއްނުކުރެވުނެއެވެ. އިންސާނީ ހައްގުތަށް އިމާޔަތްކުރާ ކަމަށް ވަކާލާތުކުރާ އދ އިންވެސް ކުރެވުނު ކަމެއްނެތެވެ. އިޒުރޭލާއި އިދިކޮޅަަށް ލެވުނު ބައެއް ޤަރާރުތަށް އިޒުރޭލްގެ އެކުވެރި އެމެރިކާއިން ވީޓޯކުރީ އެއްވެސް އުސޫލެއްނެތިއެވެ.\nކޮންމެޔަކަސް އަހަރުތަކަކަށްފަހު ގައްޒާއަށް ލިބުނު ގެއްލުމާއި ވީރާނާކަމަށް ކުޑަކުރިއެރުމެއް ލިބި ރައްޔިތުންގެ ހިތަށް ކުޑަ ތަސައްލީއެއް ލިބުނުތަނާހެން އަނެއްކާވެސް ހައްދުފަހަނައަޅާފައިވާ ޒައިނިސްޓް އިޒުރޭލުން ގައްޒާ ވަށާލާ ތައްޔާރުއެވަނީ އެ ނިކަމެތި ރައްޔިތުން ދިރިއުޅުން ސުންނާފަތިކޮށްލާ ނެތިކޮށްލުމަށެވެ. އެތަކެއް ޅަތުއްތުކުދިން ނިކަމެތިކޮށް އެތަކަށް މައިން މަގުމަތިކޮށް، އެތަކެއް ޒުވާނުންނެއް ރަހީނުކޮށް އެތަކެއްގެ ބައެއްގެ ގޯތިގެދޮރު ބިމާހަމަކޮށް މުޅި ގައްޒާ ހިރަފުސްބޯ ވީނާރާވެފައިވާ ތަކަށް ހެދުމަަށެވެ.\nގައްޒާއެކިތަންތަނަށް ބޮމާއި ރޮކެޓް ހަމަލާ ދެމުންދާ މަންޒަރުތަށް ފެންނަމުންދާއިރު މިއުދުވާނީ ހަމަލާތަކުގައި ރަހުމު ކުޑަކޮށް އެތައް ބަޔަކު މަރަމުންދާދެއެވެ. މި ހަމަލާދިނުމުގެ ފަހަތުގައި ހުރި ހައްދުފަހަނައަޅާފައިވާ އިސްރާއިލްގެ ބޮޑުވަޒީރު ނަތަންޔާހޫ މިވަގުތު ދަނީ އެޤައުމުގެ އަސްކަރިއްޔާގެ އިސް ވެރިންނާއި ބައްދަލުކޮށް މަޝްވަރާ ކުރަމުން ކަމަށް ވެއެވެ. އެމެރިކާއަށް ކުރަންރޭވިފައިވާ ދަތުރު ކެންސަލްކޮށް ހަނގުރާމައަށް ފުރިހަމައަށް ތައްޔާރުވެ ހަމަލާތައް ދެމުން ދަނީ ސީދާ އޭނާގެ އިރުޝާދުގެ ދަށުންނެވެ.\nމިހަމާލަތަކީ މުޅި އިސްލާމީ އުއްމަތަށް ދެވޭ ހަމަލާއެއް ކަމާމެދަކު އެއްވެސް ޝައްކެތްނެތެވެ. އެހެންކަމުން އަޅުގަނޑުމެންނަށް އޮތީ މި އުއްމަތަށް ޚާއްސަކޮށް ގައްޒާގެ ރައްޔިތުންނަށް ޓަކައި ހެޔޮދުޢާކުރުންމަތީ ދެމިތިބުމެވެ. އަދި ކިތަމެ ކުޑަ ގެއްލުމެއް ގައްޒާއަށް ލިބިއްޖެނަމަ އެރައްޔިތުންނަށް ވީމިންވަރަކުން އެހީތެރިކަން ފޯރުކޮށްދިނުމެވެ.


%%title%% %%page%% %%sep%% %%sitename%% Carugai hunna neygey baeh kanthahthah - AO News ކާރުގައި ހުންނަ ނޭނގޭ ބައެއް ކަންތައްތައް - AO News Carugai hunna neygey baeh kanthahthah\nކާރުގައި ހުންނަ ނޭނގޭ ބައެއް ކަންތައްތައް\nކާރަކީ މިހާރަކަށް އައިސް ކޮންމެ މީހަކުވެސް ދުއްވާލަން ބޭނުންވާ އެއްޗެކެވެ. އެގޮތުން އަމިއްލަ ކާރެއް އޮތުމަކީ ދެކޭ ހުވަފެނެކެވެ. ހަމަ އެއާއި އެކު އަގު ބޮޑު ކާރުތައް ގެންގުޅޭ މީހުން ކިތައްމެހާ ވެސް ގިނަ އެވެ. ނަމަވެސް ސުވާލަކީ ކާރު ގެންގުޅޭ އެންމެންނަށް ކާރުގައި ހުންނަ ބައެއް މުހިއްމު ކަންކަން އެނގޭ ހެއްޔެވެ.\nކާރަކީ ޓެކްނޮލަޖީއިން ފުރިފައިވާ އެއްޗެކެވެ. ނަމަވެސް އެކަން އެނގެނީ އެބޭނުން ކުރާ މީހުންގެ ތެރެއިން މަދު ބަޔަކަށެވެ. އަދި ހަމަ އެއާއެކު ކާރުގައި ހުންނަ ބައެއް އާންމު ކަންކަން ވެސް އެނގެނީ ވަރަށް މަދު ބަޔަކަށެވެ.\nކާރަށް ތެޔޮ އަޅަން ގޮސް ތެޔޮ އަޅާތަން ހުންނަނީ ކޮން ފަޅިއެއްގައި ކަން ޔަގީން ނުވެގެން އެތައްބަޔަކު އުޅެއެވެ. އަދި ހާއްސަކޮށް އާ ކާރަކަށް އަރާއިރު މި އިހްސާސް ކުރެވެއެވެ. ނަމަވެސް އެއީ ވަރަށް ފަސޭހަ ކަމެކެވެ. ތެޔޮ މަދުވި ކަން ދައްކައިދޭ މީޓަރުގެ މެދުގައި ކުރަހާފައި ހުންނަ ތެޔޮ ޕަމްޕްގެ އެއް އަރިމަތީގައި އަބަދުވެސް ތީރެއް ކުރަހާފައި ހުންނާނެއެވެ. އެއިން ރަމްޒުކޮށްދެނީ އެތީރު ހުންނަ ފަޅީގައި ތެޔޮ އަޅާ ތަން ހުންނަ ކަމެވެ.\nޓައިރަކީ އާއްމުކޮށް ކާރުގައި ބަދަލުކުރަން ޖެހޭ އެންމެ އާންމު އެކައްޗެވެ. ނަމަވެސް ގިނަ ފަހަރަށް ގަރާޖުން ޓައިރު ބަދަލު ކުރާއިރު އެކަން ކުރަނީ އެންމެ ރަނގަޅަށްތޯ ބަލަންތޯ އެވެ. އާ ޓައިރެއް ގަންނަ އިރު ޓައިރުގެ އަރިމަތީގައި ރީނދޫ ނުވަތަ ރަތްކުލައިގެ ނިޝާނެއް ޖަހާފައި ހުންނަތަން ފެނޭ ހެއްޔެވެ. އެތަނަކީ ޓައިރަށް ވައި ޖަހާ ދުލާ ދިމާކުރުމަށް ހާއްސަ ކޮށްފައި ހުންނަ ތަނެވެ. އަދި ޓައިރުގެ އެހެން ތަންތަނަށް ވުރެ އެތަން ހަދާފައި ހުންނާނީ ވަރުގަދަކޮށެވެ. މިގޮތަށް ޓައިރު ލެއްވުމުން ފުރޮޅު ބެލެންސްވުން ބޮޑުވާނެއެވެ.\nފްލައިޓާއި ކާރަކީ ގާތްގަނޑަކަށް އެއްކަހަލަ އެއްޗެކޭ ބުނުމުން ހައިރާން ވެދާނެއެވެ. ނަމަވެސް މިއީ ހަމަ ހަގީގަތެކެވެ. ފްލައިޓެއް ވެއްޓި ނުވަތަ ހާދިޘާއެއް ހިނގުމުން ތަހްގީގުކުރާ ފަރާތްތަކުން އެންމެ މުހިއްމު އިސްކަމެއް ދޭނީ ކަޅު ފޮށި ހޯދުމުގައެވެ. އެއީ އެފްލައިޓަށް ދިމާވި ހުރިހާ ކަމެއް އެއިން ދެނެގަނެވޭނެތީ އެވެ. ހަމަ އެގޮތަށް ކާރުގައި ވެސް މިހަކަލަ ކަޅުފޮށްޓެއް ހުރެއެވެ. އަދި ފްލައިޓްގެ ކަޅުފޮށްޓެކޭ އެއްގޮތަށް ކާރުގެ ކަޅުފޮށްޓަކީ ވެސް ވަރުގަދަކޮށް ހަދާފައި ހުންނަ، ގެއްލުން ލިބުން ކުޑަ އެއްޗެކެވެ. އަދި ކާރުގައި ދައްކާ ވާހަކަތައް ރިކޯޑް ނުކުރި ނަމަވެސް އޭގެ އޮޕަރޭޝަންސްގެ ހުރިހާ ކަމެއް ރެކޯޑް ކުރެވެއެވެ. އެހެންކަމުން މިއީ ކާރު އެކްސިޑެންޓްތައް ތަހްގީގު ކުރުމަށް ބޭނުންކުރެވިދާނެ ވަރަށް މުހިއްމު އެއްޗަކަށް ވެދާނެއެވެ.\nއާކާރެއް ގަންނަން ގޮސް ވަރަށް ގިނަ ސުވާލު ކުރެވެއެވެ. އެގޮތުން ކާރު އުފެއްދި ތާރީހަކީ ކޮންމެހެން ބަލާލަން ބޭނުން ވާ ކަމެކެވެ. ގިނަ ފަހަރަށް ކާރު ވިއްކާމީހާ މިތާރީހް ރަނގަޅަށް ނުބުނެފާނެ އެވެ. ނަމަވެސް ގަންނަ މީހާ އަކީ ސްމާޓް މީހެއް ނަމަ މިކަހަލަ ސުވާލު ނުކޮށްވެސް ހަމަޖައްސާލެވިދާނެއެވެ. ކާރުގައި ހުންނަ ސީޓް ބެލްޓްގައި އެކާރެއް އުފެއްދި ތާރީހް ވަރަށް ތަފްސީލްކޮށް ލިޔެފައި ހުންނާނެއެވެ. އެގޮތުން ބެލްޓްގެ ތިރީ ކޮޅުގައި ހުންނަ ލޭބަލް ބަލާލާށެވެ.\nއާކާރެއް ގަތުމުގެ ކުރިންނާއި، ކާރު ބޭނުންކުރާއިރު މިކަހަލަ ކުދި ކުދި ނަމަވެސް މުހިއްމު ކަންކަން ދެނެގަންނާށެވެ. މިކަހަލަ ކަންކަމުން ކާރު ބޭނުންކުރަން އިތުރަށް ފަސޭހަވެ، ލަދު ގަންނަން ޖެހޭ ކަހަލަ ހާލަތްތަކުން ސަލާމަތް ވެވިދާނެއެވެ.


(15 މާޗް 2017 އާ ގުޅޭ)\nނީޒާގެ އެ ޖަވާބާއެކު ހިނދުކޮޅެއްގެ ހިމޭންކަމެއް ތަނަށް ވެރިވެގެން ދިޔަ އެވެ. ނާޝިދުގެ ހީ ޔަގީނަށް ބަދަލުވީ އެވެ. ނީޒާ މަސްތުވާތަކެތީގެ ތެރެއަށްވެސް ވެއްދީ ހަމަ އެ ފާރިޙް އެވެ. މިހާރު ދެން ނުކުރެވި އޮތް ހަމައެކަނި ފާފަވެސް ނީޒާ އެ ކުރީ އެ ފާރިހުގެ ބަހަށެވެ.\nދެ އުކުޅުގައި އަތްވިދެލައިގެން ހުރި ނާޝިދުގެ ކަރު އެލިގެން ދިޔަ އެވެ. އެ ބުނާ ފާރިހު އަކީ ކިހާ ފެންވަރެއްގެ ކާކުކަން އެނގޭތީ ނީޒާގެ މަތިން މުޅިންހެން އުއްމީދު ކެނޑިގެންނެވެ. ގޭގައި އޮތް ކުޑަދަރިފުޅުގެ މުސްތަގުބަލް ހަލާކުވާނެ ވަރު ހިތަށް އަރާފަ އެވެ. ދުވަހަކުވެސް ނީޒާގެ ފަރާތުން މަންމައަށް ހަމަޖެހުމެއް ލިބިދާނެއޭ ކުރެވުނު ހީވެސް ނާޝިދުއަށް ގެއްލުނު ފަދަ އެވެ. ފާރިޙުއާއެކު މަސްތުވުމުގެ އިތުރުން ދަރިއަކު ހޯދުމުން، އެއްވެސް މީހަކަށް އެ ދެމެދަށް ވަންނަން އުނދަގޫވާނެކަން ނާޝިދުއަށް ޔަގީންވި ކަހަލަ އެވެ. އަދި މި އިހްސާސާއެކު ނީޒާ ދެކެ ރުޅި އަންނަ ގޮތްވި އެވެ.\n"އެންމެ ރަނގަޅު. ނީޒާ އެންމެ ފުރަތަމަ ކުރަންވީ ކަމަކީ ރަށަށް ދިއުމުގެ ކުރިން މިކޮޅުން ކުރަންޖެހޭ ކަންކަން ކުރުން. ހާއްސަކޮށް ކޯޓުން ކުރަންޖެހޭ ކަންކަން ކުރުން. ރަށުން އެކަންކަން ހިންގުމަށް ވުރެ މިކޮޅުން އެކަހަލަ ކަންކަން ކުރިއްޔާ.... ރަނގަޅުވާނެ،" ރަށުގައި އެ މައްސަލަ ބަލައިފިނަމަ މަންމަ އާއި އާއިލާއަށް ލިބޭނީ އިތުރު ވޭނެއްކަން ނާޝިދުއަށް އެނގެ އެވެ. ނާޝިދުގެ މަގުސަދަކީ އެކަމުން މަންމައާއި އާއިލާއަށް ލުޔެއް ހޯދައިދިނުން ކަމުގައިވިޔަސް، އެހެން ބުނީ ނީޒާ ދެރަނުވާނެ ގޮތަކަށެވެ.\n"އަހަރެން ދާނަން. ދޮންބެ ބުނި ކޮންމެ ގޮތަކަށް ކަންތައް ކުރާނަން،" ރޮމުން ރޮމުން އަނެއްކާވެސް ނީޒާ ޔަގީންކަން ދިނެވެ.\nނާޝިދު ހަމައެކަނި ބަލާލީ އެވެ. ނީޒާ އެ ބުނި އެއްޗަކަށް އިތުބާރު ކުރަން ނާޝިދުގެ އެތެރެހަށީގައިވާ "ދޮންބެ" ކިތަންމެ ބޭނުންވި ނަމަވެސް، ނީޒާގެ އެއްވެސް ވާހަކައެއް ގަބޫލުކުރަން މިހާރު ނާޝިދުއަށް ދައްޗެވެ.\n"އެހާ ފަސޭހަ ކަމަކަށް ނުވާނެ ނީޒާއަށް ރަށަށް ދިއުން. އެކަން އެނގެއެއްނު،" އިރުގަނޑެއްގެ ހިމޭންކަމަށްފަހު އައިސް ނީޒާ އިށީނދެ އިން އެނދުގައި ނާޝިދުވެސް އިށީނދެއްޖެ އެވެ.\nހޮސްޕިޓަލުގައި ހިނގި ކަންކަމާއި ޕޮލިހުން ދެއްކި ވާހަކަ އާއި ކަންކަން ދާނެ ގޮތް ތަފްސީލުކޮށް ނީޒާއަށް ކިޔައިދެމުން ނާޝިދު ދިޔަ އެވެ. ކޯޓްގެ މަރުހަލާއާއި، ޑީޕީއާރްއެސް އާއި، ރިހެބްގެ ކަންކަން ނިންމުމަށްޓަކައި ޕޮލިހުން އޭނަ ހޯދާނެކަން އެނގޭތީ އެކަންކަމަށްޓަކައި ނީޒާ ތައްޔާރުކޮށްދެމުން ނާޝިދު ދިޔަ އެވެ. ހޮސްޕިޓަލުން ފިލައިގެން ދިއުމަކީ އޭނަ ކުރި ކުށެއް ކަމަށާއި، އެގެސްޓް ހައުސްއަށް އައުމަކީ އޭނަ ކުރި އަނެއް ކުށް ކަމަށާއި ކޮންމެ ގޮތެއްވިޔަސް ނާޝިދު އާއި އެއް ކޮޓަރިއެއްގައި ނީޒާއަށް އެތަނުގައި ނުހުރެވޭނެކަން ހަނދާންކޮށްދިނީ ނީޒާއަކީ އެތައްއެތައް ހާއްސަ އެހީއަށް ބޭނުންވެފައި އިން މީހަކަށް ވާތީ އެވެ.\n"އެކަމަކު ދެން މިރެއަކު ނީޒާ ގެންދާނެ ތަނެއް އަހަންނަކަށް ފަސޭހައެއް ނުވާނެ ހޯދާކަށް. އެހެންވީމަ މި ކޮޓަރީގައި މިރޭ ހުންނާނީ. މާދަމާ ޕޮލިހަށް ދާންވާނެ. އިހަށް ގޭބަންދަށް ދޫކޮށްދިނުމަށް މާދަމާ ވާހަކަ ދައްކާނަން. ހުންނާނެ ތަނެއްވެސް މާދަމާ ހޯދަން ޖެހޭނީ. އޭރުން ކޯޓުގެ ކަންކަން ނިމުނީމަ ދެން ކުރިއަށް ދާނީ،" ނާޝިދުގެ ޕްލޭން ކުރުގޮތަކަށް ނާޝިދު ކިޔައިދިނެވެ.\nނީޒާ ހަމައެކަނި ބޯޖަހާލީ އެވެ.\n"އަންނާނަން ކޮންމެވެސް އެއްޗެއް ހިފައިގެން. ނުނިކުންނާތި. މަޑުކުރާތި،" ނީޒާ މިހާރު އެއިން ހާލަތުން ވަރަށް ބަނޑުހައިވާނެ ކަމާއި ގިނަގިނައިން ދިޔާއެއްޗެހި ބޯން ޑޮކްޓަރު ނީޒާއަށް އަންގާފައި އޮތްކަން ނާޝިދު ހަނދާން ހުއްޓެވެ. އެކަމަކު އޭނައަކީ އެ ކޮޓަރީގައި އެއްވެސް ވަރަކަށް ކެއިންބުއިމުގެ ކަމެއް ނުހިންގާ މީހަކަށް ވާތީ، ފެން ފުޅިއެއް ނޫނީ އިންސާނެއްގެ ކެއިން ބުއިމަށް ބޭނުން ކުރާނެ އެކައްޗެއްވެސް އެތާކު ނެތެވެ. ގަޑީގެ ގޮތުން މާ ރަނގަޅު އެއްޗެއް ނުހޯދުނު ނަމަވެސް، އެ ގެސްޓްހައުސްގެ ކައުންޓަރުގައި، ގެސްޓުންނަށް ވިއްކުމަށްޓަކައި ދަޅާއި ފުޅިއާއި ޕެކެޓް ލާ ފުރާފައި ހުންނަ ފްރިޖުން ރަނގަޅު ވައްތަރެއްގެ ޖޫހަކާއި ކިރު ޕެކެޓެއް ގަންނަން ގަސްތުކޮށްގެން ތިރިއަށް ދިއުމަށް ނާޝިދު ހިނގައިގަތެވެ.\nއެވަގުތު ކުއްލިއަކަށް ވަރުދާ މަތިން ނާޝިދު ހަނދާންވި އެވެ. ވަރުދާ އަދިވެސް ޑިއުޓީގައި ބާވަ އެވެ. ނީޒާ ގެއްލިގެން ނާޝިދު އުޅުނުކަން ވަރުދާއަށް އެނގޭބާވަ އެވެ. ނޭނގި ނަމަވެސް އަދި އެނގިގެންވިޔަސް، ބަޔަކަށް ނައަންގާ އޭނަ ކައިރިއަށް ނީޒާ ގެނެސްދިނުން އެއީ އޭނައަށްޓަކައި ވަރުދާކޮށްދިން ހާދަ ބޮޑު ކަމެކެވެ. އެކަމަކު އެންމެ ކުޑަމިނުން ވަރުދާއަށް ޝުކުރުވެސް އަދާ ނުކުރެވުނެވެ.\nވަރުދާއާއި ދޭތެރޭ ވިސްނަމުން ވިސްނަމުން ނާޝިދު ސިޑިން ފައިބައިގެން ދިޔައީ ކައުންޓަރުގައި ވަރުދާ އިނދެއްޖެނަމަ ފުރިހަމައަށް ޝުކުރު އަދާކުރުމަށް ނިންމައިގެންނެވެ. ހަމަ އެކަނި ލަފުޒުތަކަކުން ނޫނެވެ. ވަރުދާ އެކޮށްދިންކަންތަކަށް އެކަށީގެންވާ ވަރުގެ "ހަދިޔާ" އަކާވެސް އެކުގަ އެވެ. އޭރުން އެންމެ ދުވަހަކަށް ވިޔަސް ވަރުދާގެ ދިރިއުޅުމަށް ތަންކޮޅެއް ލުއިވާނެއޭ ނާޝިދު ހިތަށް އެރި އެވެ.\nވޮލެޓްގައި ހުރި ނޫޓްތައް ގުނާލަމުން ވަރުދާއަށް ދިނުމަށް ވަކިވަރެއް ނާޝިދު ކަނޑައެޅި އެވެ. އެހެންނަމަވެސް ވަރުދާލައްވާ އޭގައި ހިފުވުމަށް އޭނައަށް ޖެހޭނީ މޮޅު ވާހަކައެއް ދައްކަންކަން ހަނދާންވުމުން ބޯ ކަހާލެވުނެވެ.\nލުއި ހިންޏެއް އައިސްހުރެގެން ގޮސް އެންމެ ފަހު ހަރުފަތްތައް ގިރާކޮށްފަ ތިރިއަށް ނާޝިދު ފޭބުމާއެކު އެ ހިނިތުންވުން ގެއްލިގެން ދިޔަ އެވެ. ވަރުދާގެ ބަދަލުގައި އެތާ އިނީ އެއްކަލަ "ރަނޑު" ފިރިހެން ކުއްޖާ އެވެ. ނާޝިދުއަށް ޗޮކެއް ކަނޑާލެވުނެވެ. އެހެންނަމަވެސް ހަމަ ދެވަނަ ސިކުންތުގައި، ކަރުކެހިލާފައި "ކިހިނެއް" ހޭ އަހާލާފައި ޝައިނީ އާއި ދެތިން ވާހަކައެއް ދައްކާލި އެވެ.\nރޭގަނޑުގެ ގިނަ ވަގުތު ހޭލާއިން ނާޝިދު، އޭނަ ރޭ ވޭތުކުރި ސޯފާއިން ތެދުވެ އަވަހަށް ފެންވަރާލާ ތައްޔާރުވެލި އެވެ. ކުރިއަށް އޮތީ ވަރަށް ބޮޑު ދުވަހެއް ކަމަށްވާތީ އެ ދުވަހަށް ތައްޔާރު ވުމަށްޓަކައި ތިރިއަށް ގޮސް ދެ ސިނަމަން ރޯލާއި ކަޅު ކޮފީއެއް ބޯލައިގެން ނާޝިދު އައިސް އަނެއްކާވެސް ގެސްޓް ހައުސްއަށް ވަދެއްޖެ އެވެ. އަށެއް ޖަހައިފި އެވެ. ނަމަވެސް ކައުންޓަރުގައި އަދިވެސް އިނީ ޝައިނީ އެވެ. ވަރުދާ ނައަންނަނީބާއޭ ހިތާ ހިތާ ނާޝިދު ވިސްނާލި އެވެ.\nހެނދުނު އަށްގަޑިބައިވިއިރު ނާޝިދު އިނީ ނީޒާގެ މައްސަލާގައި ރޭގައި ހޮސްޕިޓަލަށް ދިޔަ ޕޮލިސް އޮފިސަރުގެ މޮބައިލް ފޯނަށް ގުޅައިގެންނެވެ. ނީޒާ އައިސް އޭނާ ކައިރީ އިންކަމާއި ކަންތައްތައް ގެންދަންވީ ގޮތުގެ ލަފަޔަކަށާއި، ޚުދު އޭނާ ކަންތައް ގެންދަން ބޭނުންވާ ގޮތް އަންގައި ހިއްސާކޮށްލުމަށްޓަކަ އެވެ.\nފޯން ބޭއްވުމަށްފަހު ނީޒާއަށް ގޮވާ ނާޝިދު ހޭލެއްވި އެވެ. މުޅިއަކުން ނީޒާ ރަނގަޅެއް ނޫނެވެ. ފެންނަ ފެނުމަށް ރެއަށްވުރެ މިއަދު ނީޒާ ބަލިހެން ހީވެ އެވެ. އެކަމާ ނާޝިދު ކަންބޮޑުވި އެވެ. ހީކަރުވާފަ ހުން އަންނަ ވާހަކަ ނާޝިދު ކައިރީ ބުނުމުން، ހޮސްޕިޓަލުން ދީފައި ހުރި ބޭސްތަކުން ބޭސް ނަގައި ކިރުތަށްޓަކާއެކު ނާޝިދު ދިނެވެ. ހޮސްޕިޓަލަށް ދޫކޮށްލާފައި ނީޒާ ދިޔަ ތަކެތި ނާޝިދު ހުރީ ގެއަށް ގެނެސްފައި ކަމުން، ނީޒާ ފެންވަރަން ވަނުމުން އެތަނުން ހެދުމެއް އިސްތިރިކޮށްދިނީވެސް ނާޝިދު އެވެ. ނާޝިދު އަކީ އޭނަގެ އާއިލާދެކެ ލޯބިވާ ޚުލްޤް ރަނގަޅު ހިތްތިރި ޒުވާނެކެވެ.\nޕޮލިސް ސްޓޭޝަނުންނާއި ޑީޕީއާރްއެސް އިންނާއި ހޮސްޕިޓަލުން ނިމިގެން އެދުވަހު ނާޝިދުއަށް އޭނަ އުޅޭ ކޮޓަރިއަށް އާދެވުނީ ހަވީރު 6:50 ވާން އުޅެނިކޮށެވެ. ރަނގަޅު ކެއުމެއް މުޅި ދުވަހުވެސް ނުކާތީ ވާ ބަނޑުހައި ކަންވެސް އިހްސާސްވީ ހަމަ އެވަގުތު އެވެ. ހަނދާނުގައި ވަރުދާ ނެތް ނަމަވެސް އެއްލި ކަޅިއަކުން ދެން ފެނުނީ ވަރުދާ އެވެ. ކައުންޓަރު ކައިރީ ބިންމަތީގައި ފޮތިގަނޑެއް ކާއްތަ ކާއްތާފައި ކޮންމެވެސް އެއްޗެއް ސާފުކުރާހެން ނާޝިދުއަށް ހީވި އެވެ.\n"ކާކަށް ހޮޑުލެވުނީ...؟" އެންމެ ގިނައިން ހޮޑުލަނީ އަންހެނުން ކަމަށް ވިޔަސް ހޮޑަށް އެންމެ ފަކުރު ގަންނަނީވެސް އަންހެނުންކަން ނާޝިދު ދަނެ އެވެ. ވަރުދާއަށް އުނދަގޫކޮށްލަން އެހެން ބުނެލުން ނާޝިދުއަށް ވީ އުފަލަކަށެވެ.\n"މިއަދު ނުދެކެނީތަ ހޮޑު ނޫން އެހެން އެއްޗެއް؟" ވަރުދާގެ ރައްދު އަވަސްވެފައި ދިމާކުރުން މާ ބޮޑެވެ. ވަރުދާއަށް ޖެއްސުންކުރަން ވާހަކަ ދައްކަން ނާޝިދުއަށް ދަސްވީ ހުދު ވަރުދާގެ ފަރާތުންކަމާއި އެ ދާއިރާއިން ވަރުދާ އަކީ މާ މޮޅު މީހެއްކަން ނާޝިދުއަށް ހަނދާންވި އެވެ.\nވަރުދާ އެފޮހުނު އެއްޗެއް ފޮހެފައި ޑަސްބިނަށް އެ ފޮތިގަނޑުލި އެވެ. ފާހާނާއަށް ގޮސް އަތްދޮވެގެން އައި އިރުވެސް ނާޝިދު އެ ކައުންޓަރު ކައިރީ ހުއްޓެވެ. ނޫހުގެ ސުރުހީތައް ކިޔުމުގައި މަޝްއޫލުވެފަ އެވެ. ނާޝިދުއާއި ދިމާލަށް ސިއްރު ސިއްރުން ނުބަލާ ވަރުދާއަކަށް ނުހުރެވެ އެވެ.\nއޭނައަށް ނާޝިދު ފެނުމުން އެވަނީ ކިހިނެއް ހެއްޔެވެ. މެއަށް ފިނިވެ ހިތުގެ ހިނގުން އަވަސްވަނީ ކީއްވެ ހެއްޔެވެ؟ އެގޮތް ނުވާން ކިތަންމެ މަސައްކަތެއް އޭނަ ކުރިޔަސް އޭނައަށް ކާމިޔާބު ނުވެވެ އެވެ. ދުވަހެއް ދުވަހަކަށް އޭނައަށް ނާޝިދުގެ ސިފައިގެ ޖާދޫގައި ޖެހެވެނީ އެވެ.\nނާޝިދު އަކީ އޭނަގެ އުމުރު މީހެއްވެސް ނޫންކަން އޭނައަށް އެނގެ އެވެ. އެކަމަކުވެސް ނާޝިދުގެ ކޮންމެ ހަރަކާތެއްވެސް އޭނައަށް ޝައުގުވެރިވެވެނީ، ފުރަތަމަ ދުވަހު ވާރެއާއެކު ތެމިގެން އައިސް އެތަނަށް ނާޝިދު ވަނީއްސުރެންނެވެ. ފަންވެފައި ވަރުގަދަ ނާޝިދުގެ އިސްތަށިގަނޑު ކޮށާފައި ހުންނަ ގޮތް އޭނައަށް އެހާ ކަމުދަނީ ކީއްވެ ހެއްޔެވެ؟ ބޮލުގައި އެ ހުންނަނީކީ ކަޅެއްވެސް ނޫނެވެ. ފާޑެއްގެ ޗޮކްލެޓް ކުލައެކެވެ. އަނެއްކާ އެއީ ފޮނިމީހާ ޖައްސާފައި ހުންނަ ކުލައެއް ނޫންބާވަ އެވެ.\nއެއްވެސް ވަރަކަށް ތުނބުޅި ހުންނަ އެއްވެސް މީހަކު މީގެ ކުރިން އޭނައަށް ރީއްޗެއް ނޫނެވެ. އޭނައަށް އަބަދުވެސް ރީތީ މުޅިން އެއްކޮށް ތުނބުޅި ބާލައިގެން ތިބޭ އޭނަގެ އުމުރު މީހުންނެވެ. އެކަމަކު މިހާރު އޭނައަށް މިވަނީ ކީއްހެއްޔެވެ؟ އޭނައަށް ނާޝިދު ފެނުނު ފުރަތަމަ ދުވަހުވެސް ނާޝިދު ހުރީ މޫނު އެކަށް އޮމާންކޮށްފައެއް ނޫނެވެ. އެދުވަހު އޭނަ ހީކުރީ އެއީ ދަތުރެއްގެ މަތީގައި އުޅެފައި އައި މީހެއް ވީމަ އެގޮތަށް ހުރީ ކަމަށެވެ. އެކަމަކު އޭގެ ފަހުންވެސް އޭނައަށް ނާޝިދު ފެންނަމުން އައިސްފައިވަނީ ކޮންމެ ދުވަހަކުވެސް އެއް ސިފައެއްގަ އެވެ. ނާޝިދު އަކީ އަބަދުވެސް ތުނިތުނިކޮށް ތުނބުޅި ބަހައްޓާ މީހެއްކަން މިހާރު އޭނައަށް އެނގެ އެވެ. އެކަމަކުވެސް އެ ދުވަހުއްސުރެންވެސް އޭނައަށް ނާޝިދު ރީތިވަނީ ކީއްވެ ހެއްޔެވެ؟ އޭނައަށް ވުރެ އުމުރުން އެތައް ތަނެއް ދޮށީ މީހަކު އޭނައަށް ރީތިވި މިއީ ފުރަތަމަ ފަހަރެވެ.\nރީތި އަތްތިލައެއްގައި އެހާ ރީތި އިނގިލިތަކެކެވެ. އެހާ އަގުބޮޑު ގަޑިއެކެވެ. ކޮންމެ ކުލައެއްގެ ޓީޝާޓެއް، ކޮންމެ ޑިޒައިނެއްގެ ގަމީހެއްގައިވެސް ނާޝިދު އެހާ ފުރިހަމަކޮށް ފެންނަނީ ކީއްވެ ހެއްޔެވެ؟ ސިހުރެއް ކަހަލަ ރީތިކަމެއް ނާޝިދުގެ ކިބައިން އޭނައަށް ފެންނަނީ އަނެއްކާ އެއީ އޭނަގެ ލޮލަށް ފެންނަ ގޮތް ބާވަ އެވެ.\nއެހެރަ ރީތި ދިގު އިސްކޮޅާއެކު، ހީލާ ކޮންމެ ފަހަރަކު ވައަތްފަރާތު ކޮލުގައި އެ އުފެދޭ އަޑިކޮޅު އެއީ މީހުންގެ މައްޗަށް ހަދަން ނާޝިދުއަށް ލިބިފައިވާ ޖާދުލެއް ފަދަ އެވެ. އެހެން ހީލާ ކޮންމެ ފަހަރަކު ނާޝިދުގެ ދެލޮލަށް އަންނަ ހިނިތުންވުން ފެނިއްޖެ ކޮންމެ އަންހެން ކުއްޖަކަށްވެސް ގޮތްގޮތްވާނެކަން އޭނައަށް ޔަގީނެވެ. މީހަކާ ދިމާލަށް ބަލާލައިފިއްޔާ އެމީހެއްގެ ހުރިހާ ސިއްރެއްވެސް އެނގެޔޭ ބުނާހެން ހީވާފަދަ އެ ދެ ލޮލަށްޓަކައި އޭނަ ޖެހިލުންވެ އެވެ.\nއޭނަގެ ހިތަށް އެވާގޮތް ނާޝިދުއަށް އެނގިދާނެތީ އެވެ. އިނގިރޭސި މަޖައްލާއެއްގެ ގަނޑަކުން ފުންމާލައިގެން އައިސްހުރި މީހެއްހާ ފުރިހަމަ ރީތި ކަމެއް ލިބިފައި ހުރި ފޮނި މީހެކެވެ.\n"އަސްލުވެސްތަ.....؟" ނާޝިދުގެ މި އަޑަށް ވަރުދާ ދިޔައީ ސިހިގެންނެވެ. ވަރުދާއަށް ހީވީ އޭނަގެ ހިތަށް އެރި ހުރިހާ އެއްޗެއް ނާޝިދުއަށް އަޑުއިވިގެން އެހެން އަހާލިހެންނެވެ.\n"ކޯޗެއް...؟" ވަރުދާ ނޫންކަމަށް ހެދުނެވެ.\n"ހަމަ އެހާ ސަޅިތަ އަހަރެން؟" ކުރިޔަށް ވުރެވެސް ބޮޑަށް ވަރުދާއަށް ސިހުން ލިބުނެވެ. ހަމަ އަސްލުވެސް މެއަށް ގޮތެއްވިކަން ވަރުދާއަށް އިހްސާސްވި އެވެ. އޭނަގެ ސިކުނޑިއާއި ހިތާ ދެމެދުގައި ދެކެވުނު ވާހަކަތަކެއް ނާޝިދުއަށް އަޑުއިވުނީ ނޫންބާވައޭ ވަރުދާގެ ހިތަށް އެރި އެވެ.\n"ކީކޭ ތިކިޔަނީ؟" ވަރުދާ ސިއްރުކުރަން އުޅޭކަންތައް، ވަރުދާގެ އަޑުންނާއި ކަންބޮޑުވެފައި ހުރި ދެލޮލުން ނާޝިދުއަށް ކިތަންމެ ރަނގަޅަކަށްވެސް ފެނުނެވެ.\n"ކިހާއިރެއް މިހާރު އަހަންނަށް ބަލަން ހުންނަތާ. ފޮޓޯއެއް ދެންތަ. ގެއަށް ގޮސްފަ ބަލާނީ ބޭނުން ވަރަކަށް،" ނާޝިދު ހުރީ ރީތި ހިނިތުންވުމެއްގަ އެވެ.\nފޮނިވެސް މީހެއްތާއޭ ވަރުދާގެ ހިތަށް އެރި އެވެ. އޭނަ ކަންބޮޑުވެފައިކަން އެނގޭތީ އިތުރަށް އޭނައާއި ދިމާކުރަނީކަން ވަރުދާއަށް އެނގުނެވެ.\n"ދިމާވާ އެންމެންނަށް ފޮޓޯ ބަހަމުންތަ ދުވަނީ؟" ވަރުދާވެސް ގަސްތު ކުރަނީ އަދިވެސް ސިއްރު ކުރެވޭތޯ އެވެ.\n"ނޫނޭ. އުޅެ އުޅެ މީހަކު ފޮޓޯގައިވެސް ނުހިފައިގެން މި އުޅެނީމ" ނާޝިދުއަށް މިހާރު ވަރުދާއާއި ވާހަކަ ދައްކާނެ ގޮތް އެނގެ އެވެ.


Han'dhu Vashai Bureh Jahaalan Ekugai Dhaane Anhenaku Hoadhanee - Vaguthu\nހަނދު ވަށައި ބުރެއް ޖަހާލަން އެކުގައި ދާނެ އަންހެނަކު ހޯދަނީ\nޖަޕާނުގެ ބިލިނިއަރަކު އޭނާއާއި އެކީ ހަނދު ވަށައި ބުރެއް ޖަހާލުމަށް އަންހެނަކު ހޯދުމުގެ މަސައްކަތް ފަށައިފިއެވެ.\nޔުސަކު މައެޒަވާ އަކީ މީގެ ކުރިން އެގައުމުގެ ފިލްމް ކުޅޭ އަންހެނަކާއި ގިނަ ދުވަސްތަކަކަށް ލޯބީގެ ގޮތުން ގުޅިގެން އުޅުނު ގިނަ ބައެއް ދަންނަ ބިލިނިއަރެކެވެ.\nޔުސަކު ބުނެފައިވަނީ އޭނާއާއި އެކީ ހަނދު ވަށައިބުރެއް ޖަހާލުމަށް އޭނާ ބޭނުންވަނީ އުމުރުން 20 އަހަރުން މަތީގެ އަންހެނެއް ކަމަށެވެ. އަދި އޭނާ ބޭނުވީ ދެން ދިރިއުޅުމުގައި މަޖާ ކުރަން ކަމަށްވެސް އޭނާ ވަނީ ބުނެފައެވެ.\n"އަހަންނަށް މިހާރު 44. ހުސްކޮށް ހުރުމުން މުޅިންވެސް ފެނިގެން ދަނީ އެކަނި ވެރިކަން. އެހެން ކަމުން އަހަރެން ބޭނުންވަނީ މީހަކާއި ދެން ރައްޓެހި ނުވެ، އަންހެނަކު ގޮވައިގެން ހަނދު ވަށައި ބުރެއް ޖަހަން" ޔުސަކު ބުނެފައިވެއެވެ.\nހަނދު ވަށައި ބުރެއް ޖަހާލުމަށް އަންހެނަކު ހޯދުމަށް އޭނާ ވަނީ ސޯޝަލް މީޑިއާގައި އިޝްތިހާރެއް ވެސް ޖަހާފައެވެ. އަދި މިކަން ވަނި ގިނަ ބައެއްގެ ސަމާލުކަމަށްވެސް އައިސްފައެވެ.\nއެގޮތުން އޭނާ އިންސްޓްގްރާމްގައި ޖަހާފައިވާ "ހަނދު ވަށައި ބުރެއް ޖަހާލުމަށް އަންހެނަކަށް ލިބޭ ރަނުގެ ފުރުސަތެއް" މި ޕޯސްޓަށް ގިނަ ބަޔަކު ކޮމެންޓް ކުރަމުން އަންނަ އިރު އޭނާ ބުނެފައިވަނީ މިހާތަނަށް ވަރަށް ގިނަ ފަރާތްތަކުން އެކަމަށް އެދިފައިވާ ކަމަށެވެ. މިކަމުގެ އެންމެ ފަހު ތާރީހާކަށް އޭނާ ދީފައިވަނީ މިމަހުގެ 17 ވަނަ ދުވަހެވެ.\nޔުސަކު އަކީ އޮންލައިން ވިޔަފާރި ކުރާ ކުންފުންޏެއް ކަމަށްވާ ޒޯޒޯގެ ޗީފެވެ. ފަހުން އޭނާ ވަނީ އެ ކުންފުނި ޔާހޫ އަށް ވިއްކާލާފައެވެ. އަދި މިހާރު އޭނާ އަންނަނީ ޕްރައިޒޭ އާޓް ގަންނަން މަސައްކަތް ކުރަމުންނެވެ.\nޖެނުއަރީ 14, 2020 15:03\nމަވެސް ދާނަން ގެންދޭ


Dhe Dwarfehge kaiveni balan ethah bayaku ehvehje\nމުންނާ އާއި ކިޝޯރީ ކައިވެނީގެ ރަސްމިއްޔާތުގައި\nއިސްކޮޅުން އާދަޔާ ޚިލާފަށް ކުރު (ޑްވޯފް) ދެ މީހެއްގެ ކައިވެނި ހަމަ ލޮލުން ދެކި ލުމަކީ ވަރަށް މަދުން ނޫނީ ލިބޭނެ ފުރުސަތެއް ނޫނެވެ. އިންޑިޔާގެ ބަގްލާޕޫރު އަވަށުގައި ބޭއްވި މި ފަދަ ދެ މީހެއްގެ ކައިވެންޏަށް ދައުވަތު ނުދޭ އެތައް ބަޔަކު ގޮސް އެތަނުގެ އިންތިޒާމް މުޅިން ނަގާލީ ގިނަ ބަޔަކު މި ކައިވެނި ކުރާތަން ބަލާހިތުން ތިބި ވަރުންނެވެ.\nއިސްކޮޅުން ތިން ފޫޓުގެ މުންނާ ބާރްތީ، 26، އާއި އިސްކޮޅުން 2.8 ފޫޓުގެ ކިޝޯރީ މަންޑަލް، 24، އަކީ އެމީހުން ދިރިއުޅޭ ސަރަހައްދުގައި ސެލެބްރިޓީންގެ ދަރަޖަ ލިބިފައިވާ ދެ މީހުންނެވެ. އެހެންވެ މި ދެ މީހުންގެ ކައިވެނީގެ ވާހަކަ ވެސް މުޅި އެހިސާބުގަނޑުގައި ވަރަށް ބޮޑަށް މަޝްހޫރުވެފައި ވެއެވެ. އަދި ކޮންމެ މީހަކު ވެސް އެ ކައިވެނި ކުރާތަން ހަމަ ލޮލުން ދެކިލަން ބޭނުންވި އެވެ.\nމަމްތާ އާއި މުންނާގެ ކައިވެންޏަކީ މަޝްހޫރު ސެލެބްރިޓީންގެ ކައިވެންޏަށް ވުރެ ވެސް މީހުން މާ ބޮޑަށް އެ މަންޒަރުތައް ދެކިލަން ބޭނުންވި ކައިވެންޏެކެވެ. އެހެންވެ ކައިވެނި ކުރަން އޮތް ތަނަށް ދައުވަތު ނުދޭ އެތައް ސަތޭކަ ބަޔަކު އައިސް މުޅިތަން އޮތީ ފުރާލީ އެވެ. އަދި މި ދެމަފިރިންނާއެކު ސެލްފީ ނަގަން މި އެންމެން ބޭނުންވެ ބޮޑު މައްސަލައަކަށް މިކަންތައް ވެގެން ދިޔަ އެވެ.\nކައިވެނިކުރި ފިރިހެންމީހާ މުންނާގެ ބައްޕަ ބުނި ގޮތުގައި އޭނާގެ ދަރިފުޅަކީ ޑްވޯފަކަށް ވާތީ ދަރިފުޅާ ކައިވެނިކުރާނެ އަންހެނަކު ހޯދުން އެމީހުންނަށް ވީ ވަރަށް ދަތި އުނދަގޫ ކަމަކަށެވެ.\nއެގޮތަށް ހޯދަމުން ދަނިކޮށް ކިޝޯރީ ފެނުނީ އެވެ. އަދި ދަރިފުޅަށް އެކަށީގެންވާ އަންބަކު ލިބުނީ ހަމަ ނަސީބުން ކަމަށް މުންނާގެ ބައްޕަ ބުންޏެވެ. ދެމަފިރިންގެ ކައިވެނީގެ ފޮޓޯތައް ސޯޝަލް މީޑިއާގައި އާއްމުވެ ގިނަ ބަޔަކު ވަނީ މި ފޮޓޯތަކަށް ކޮމެންޓުކޮށްފަ އެވެ. ކޮންމެ މީހަކުވެސް ބުނެފައިވަނީ މިއީ "އެކަކު އަނެކަކަށްޓަކައި" އުފައްދަވާފައިވާ ޖޯޑެއް ކަމަށް ގަބޫލު ކުރެވޭ ކަމަށެވެ. އަދި އެންމެން ވެސް ވަނީ އެމީހުންގެ ހެޔޮ އެދުމާއި ތަހުނިޔާ ފޮނުވާފަ އެވެ.\nއެ އެންމެން ވެސް ބޭނުންވީ މި "ކުޑަ ކުޑަ" ދެ މީހުން ހަމަ ލޮލުން ދެކިލައި އެމީހުން ކައިވެނިކުރާތަން ބަލާލާށެވެ.\nއެމީހުންގެ ކައިވެނީގެ ޚަބަރު މުޅި އެ ސަރަހައްދަށް ފެތުރި އެންމެން ވެސް ތިބީ މިކަމާ ވަރަށް އުފަލުންނެވެ. އެ ހިސާބުގަނޑުގެ މީހުން ގަބޫލުކުރާ ގޮތުގައި މިއީ މިއީ "ގުދުރަތުން ގުޅުވައިދިން ދެ މީހެއްގެ" ކައިވެންޏެވެ.


Konme Kamehge Fahathugaives Neygey Sababu Thakeh Foruvifai Vey! ކޮންމެ ކަމެއްގެ ފަހަތުގައިވެސް ނޭނގޭ ސަބަބުތަކެއް ފޮރުވިފައިވޭ! – Huvadhoo News Konme Kamehge Fahathugaives Neygey Sababu Thakeh Foruvifai Vey! Huvadhoo News\nކޮންމެ ކަމެއްގެ ފަހަތުގައިވެސް ނޭނގޭ ސަބަބުތަކެއް ފޮރުވިފައިވޭ!\nކޮންމެ ކަމެއްގެ ފަހަތުގައިވެސް ނޭނގޭ ސަބަބުތަކެއް ފޮރުވިފައިވާނެއެވެ. މިފަދަ ގިނަ ކަންތައްތަކަކީ އިންސާނުންގެ ބަލިކަށި ސިކުނޑިތަކަށް ވިސްނައިގަނެވޭނެ ކަންތައްތަކެއް ނޫނެވެ.\nއެކްސިޑެންޓަކުން ނުވަތަ ކުރިމަތިވާ ކަމަކުން ނުވަތަ އިއްތިފާގުން ކަންކަން ކުރިމަތިވާކަމަށް ޤަބޫލުކުރަނީ ކިތަށް މީހުން ބާއެވެ؟ އެކްސިޑެންޓަކުން އަދި އިއްތިފާގުން ކަންކަން ކުރިމަތި ނުވެއެވެ. ބައެއް ފަރާތްތަކަށް މިއީ އެއްބަސްވާން ތަންކޮޅެއް އުދަނގޫ ކަމަކަށްވުން އެކަށީގެންވެއެވެ. ނަމަވެސް މިގޮތަށް ޤަބޫލުކުރާ ފަރާތްތަކުގެ ދިރިއުޅުމުން ބޮޑު ތަފާތެއް ފެންނާނެއެވެ.\nރަނގަޅު ކަންތައްތަކާއި، ގޯސް ކަންތައްތައް އަހަރަމެންގެ ދިރިއުޅުމުގައި ގުޅި ލާމެހިފައި ވެއެވެ. ވަކިގޮތަކަށް ވިސްނުން ބައްޓަން ކޮށް، ކަންކަމާމެދު ގޯސްކޮށް ވިސްނައި، ނެގެޓިވިޓީ މުޅި މީހާ ވަށާލައި، ބައްދާލުމުން، ބޮޑު މަންޒަރު އަހަރަމެންނަށް ގިނަފަހަރު ނުފެނެއެވެ. ކިތަންމެ ގޯސްކޮށް ކަންކަން ދިމާވި ނަމަވެސް، ހެޔޮ ވިސްނުމަކުން ވިސްނައިފި ނަމަ، ކުރިމަތިވާ ކަންކަމުގައި އަބަދުވެސް ހައްލެއް ފެންނާނެއެވެ. އަބަދުވެސް ބޮޑު މަންޒަރެއް ވާކަން ޤަބޫލުކުރަން ޖެހެއެވެ. ގިނަފަހަރަށް އަހަރަމެންނަށް ކަންކަން ކުރަން އެނގި ދަސްވަނީ، ކަންކަމާއި ކުރިމަތިލައި، ދިރިއުޅުމުގައި ތަފާތު ކަންކަމަށް ފުރުޞަތު ދިނުމުންނެވެ.\nހަޤީޤީ ދިރިއުޅުމުގައި އިއްތިފާގުން ކަންކަން ނުވެއެވެ. ދިރިއުޅުމުގައި ދިމާވާ ވަކި ވަކި ކޮންމެ ކަމެއް ކުރިމަތިވަނީ އެއް ސަބަބު ނުވަތަ އެއަށްވުރެ ގިނަ ސަބަބާހުރެ، ތިބާ އެކަމަކަށް ބޭނުންވާތީ އެވެ. ހަޔާތުގައި އަހަރަމެންނަށް ނޭނގޭ ތަފާތު ކަންތައް ކުރިމަތިވެއެވެ. ނަމަވެސް ފަހުން އެކަން ކުރިމަތިވީ ކިއްވެކަމާއި ސަބަބު ވިސްނިގެން ދެއެވެ. ދިރިއުޅުމުގައި އެއްވެސް ކަމަކީ ދާއިމީ ކަމެއް ނޫނެވެ. ތަފާތު އެކި ބަދަލުތަށް އަންދާޒާ ނުކުރެވޭ ފަދަ ގޮތްގޮތަށް ދިރިއުޅުމަށް އައިސް ގޮސް ވެއެވެ.\nމިފަދަ ކޮންމެ ކަމެއް އަހަރަމެން ދަސްކޮށްދެނީ ދިރިއުޅުމާއި ގުޅޭ ފިލާވަޅެކެވެ. ރަނގަޅު ނުވަތަ ނުރަނގަޅު ކަމެކެވެ. ކުރިންވެސް އަޑު އިވިފައިވާނެއެވެ. އެއްދޮރު ލެއްޕޭއިރު އަނެއް ދޮރު ހުޅުވޭނެއެވެ. ކޮންމެ ކަމެއްގެ ފަހަތުގައިވެސް ސަބަބުތަކެއް އެކުލެވިފައިވެއެވެ. މިސަބަބުތަކަކީ، އަހަރަމެން ހާސިލްކުރަން ބޭނުންވާ މަންޒިލަށް ގެންގޮސްދޭ ބާރެވެ.\nކޮންމެ ކަމަކީ ތަދުބީރުގެ ނިޔާއެވެ. އެއީ އަހަރަމެންގެ ލޮލަށް ފެންނަ އެއްޗެއް ނޫނެވެ. އަހަރަމެން އިންސާނުން އުފެއްދެވިގެން ވަނީ ވަކިފަރާތެއްގެ ބާރުންނެވެ. މިދުނިޔެމަތީގައި، އަހަރަމެން އުޅޭނެ ގޮތާއި ކުރާނޭ އަމަލުތަށް މާކުރިން ލިޔުއްވިފައި ވެއެވެ. ދިރިއުޅުމުގައި ކުރިމަތިވާ ތަފާތު ކަންތައްތަކުން އިބްރަތް ހާޞިލްކޮށް، އިތުރަށް ކަންކަން ރަނގަޅުކުރުމަށް އަހަރަމެންނަށް ފުރުޞަތު ލިބެއެވެ. ދިރިއުޅުން ބައްދަލުކުރަނީ އަހަރަމެންނާއެވެ. އަހަރަމެން ދިރިއުޅުމާއި ބައްދަލުކުރަނީއެއް ނޫނެވެ. އަހަރަމެން އިންސާނުންނަށް ކުރިމަތިވާ އެންމެ ހިތްދަތި ކަންކަމުންވެސް، އަހަރަމެން އިތުރަށް ވަރުގަދ ކޮށްދެއެވެ. އަހަރަމެންގެ ދިރިއުޅުމުގައި ކުރިމަތިވާ ކޮންމެ ކަމެއް އަހަރަމެން ތައްޔާރު ކުރަނީ ފަހުން ކުރިމަތި ވެދާނެ ކަމަކަށެވެ.\nދިރިއުޅުމުގައި ކުރިމަތިވާ ކޮންމެ ކަމަކީ މީހާ ކުރިޔަށް ދިޔުމަށް އެޅޭ ބާރެކެވެ. ކަންކަމަށް އަހަރަމެން އިޖާބަ ދޭ ގޮތާއި، ޖުމްލަ ގޮތެއްގައި ކުރިޔަށް ދިޔުމަށް ކުރެވޭ މަސައްކަތުން ތަފާތެއް ފެންނާނެއެވެ. މިހާރު ކުރިމަތިވާ ކަންކަމަކީ، މާޒީއާއި ގުޅިފައިވާ ތިބާ ކޮށްފައިވާ ކަންކަމުގެ ނަތީއްޖާ އެވެ. ދިރިއުޅުމުގައި ތިބާއަށް އާދެވިފައި ހުރީ، ތިބާ އަމިއްލަޔަށް ތިބާ ބަހައްޓަން ބޭނުންވާ ހިސާބަށެވެ.\nދިރިއުޅުމުގައި ދިމާވާ އެންމެ ހިތްދަތި ވޭނުގައިވެސް، އެކަންތައް ތިބާ ބަލިކަށިކޮށްލެވުނަ ނުދޭށެވެ. ދިރިއުޅުމުގެ އެންމެ ގޯސް، އެންމެ ދަށްވާ ވަގުތުގައިވެސް، އެދަށް ލެވެލް އިންވެސް މަތީ ލެވެލް އެއް ހާޞިލް ކުރެވޭތޯ ބަލާށެވެ. ކޮންމެ ކަމަކީ ވެސް ދިރިއުޅުމުގައި ކުރިމަތިވާ މަރުހަލާއެކެވެ. ކޮންމެ ކަމަކުންވެސް އިބުރަތް ހާޞިލްކޮށް، ކުރިއެރޭތޯ މަސައްކަތް ކުރާށެވެ،\nއެއްވެސް އަޅަކަށް ނުއުފުއްލޭ ވަރުގެ ނުވަތަ ކުޅަދާނަ ވެގެން ނުވާ ވަރެއްގެ ކަމެއް ﷲ ތަޢާލާ ކުރިމަތި ނުކުރައްވަތެވެ. ދުނިޔެ ދަސްކޮށްދޭ ހަޤީޤަތަކީ، ކޮންމެ ކަޅު އަނދިރި ރޭގަނޑެއް ނިމި ދަނީ، މާއުފާވެރި، އަލިކަން ގެނުވަނިވި އަލި ފަތިހަކުންނެވެ. އަޑިގަނޑަށް ފަހު އުސްގަނޑެއް އަންނާނޭނޭ ބުނާފަދައިން، ހިތާމަޔަކަށްފަހު، އަބަދުވެސް އުފާވެރިކަން އަހަރަމެންގެ ހަޔާތަށް އާދެއެވެ.